Isu calon MB Umno hanya pandangan peribadi Khalid, kata Zahid

Presiden Umno Ahmad Zahid Hamidi menyifatkan kenyataan yang dikeluarkan oleh Pengarah Komunikasi Amanah Khalid Abdul Samad bahawa Pakatan Harapan (PH) condong membiarkan BN menerajui tiga negeri jika menang pada Pilihan Raya Negeri (PRN) akan datang, hanya bersifat pandangan peribadi.
Zahid yang juga pengerusi Barisan Nasional (BN) dan timbalan perdana menteri berkata perkara itu hanya akan dibincangkan dalam Mesyuarat Sekretariat Kerajaan.
“Tak apalah itu pandangan dia, nanti kita bincangkan dalam Sekretariat Kerajaan Perpaduan, dia (Khalid) pun tak ada masuk dalam itu (Sekretariat),” katanya selepas mempengerusikan Mesyuarat Jawatankuasa Kabinet Menangani Denggi di Bangunan Parlimen hari ini.
Beliau mengulas laporan media bahawa Pakatan Harapan (PH) dijangka memberi ruang kepada BN meletakkan calon Menteri Besar sekiranya menang dalam PRN di Kedah, Kelantan, dan Terengganu.
Khalid dilapor berkata calon Menteri Besar ditampilkan gabungan itu akan diteliti dan diputuskan dalam mesyuarat bersama PH.


Malaysia terima 12.8 juta vaksin Covid-19 tahun depan, kata PM

Malaysia akan mendapatkan bekalan 12.8 juta dos vaksin COVID-19 daripada syarikat farmaseutikal Pfizer bagi menampung keperluan imunisasi 20% atau 6.4 juta rakyat negara ini, demikian menurut Muhyiddin Yassin hari ini.Perdana Menteri berkata penghantaran bekalan pertama sebanyak satu juta dos akan dibuat pada suku pertama tahun depan disusuli dengan 1.7 juta (suku kedua), 5.8 juta (suku ketiga) dan 4.3 juta dos pada suku keempat tahun depan.Beliau berkata pemerolehan bekalan daripada Pfizer itu adalah hasil perjanjian pembelian awal ditandatangani kerajaan dengan syarikat itu melalui Kementerian Kesihatan Malaysia (KKM), Selasa lalu.“Perjanjian dengan syarikat berkenaan bertujuan memastikan kerajaan mempunyai akses kepada data untuk menilai kualiti, keselamatan dan keberkesanan di samping menjamin akses kepada vaksin itu sekiranya sedia untuk diedarkan oleh pihak syarikat.“Pfizer pada 9 November lalu menyatakan bahawa analisis data interim pertama menunjukkan keberkesanan vaksin adalah 95%,” katanya pada sidang media di sini.Sidang media berkenaan turut dihadiri Menteri Kesihatan Dr Adham Baba dan Menteri Sains, Teknologi dan Inovasi Khairy Jamaluddin.


Operasi LRT laluan Kelana Jaya berjalan seperti biasa

Perkhidmatan tren LRT laluan Kelana Jaya masih beroperasi seperti biasa bermula 6 pagi ini dengan menggunakan satu landasan serta disokong oleh perkhidmatan bas perantara percuma.Prasarana Malaysia Berhad (Prasarana) dalam kenyataan di sini hari ini memaklumkan perkhidmatan berkenaan beroperasi dengan kekerapan tren setiap 10 minit pada waktu puncak dan 30 minit pada waktu lain selain pengurangan kapasiti 50 peratus penumpang, susulan langkah lebih ketat kerajaan dalam pelaksanaan perintah kawalan pergerakan (PKP) 3.0.“Penumpang dijangka perlu menunggu lebih lama sedikit daripada biasa. Bagaimanapun kekerapan tren mungkin akan diubah suai mengikut keperluan semasa operasi,” menurut kenyataan itu.Untuk melancarkan pergerakan penumpang pada waktu puncak, lima bas perantara dua tingkat disediakan secara percuma dengan kekerapan antara 15 hingga 20 minit untuk membawa penumpang ke mana-mana stesen di antara stesen Pasar Seni dan stesen Ampang Park.Perkhidmatan LRT laluan berkenaan dijangka pulih sepenuhnya dalam tempoh tiga hari setelah kerja pembersihan dan pemulihan termasuk proses sanitasi di stesen KLCC dan kawasan sekitarnya selesai dijalankan bagi mencegah penularan jangkitan Covid-19.“Prasarana kesal dengan kejadian yang berlaku dan akan terus memantau perkembangan penumpang yang terlibat dalam insiden semalam serta akan memberi kerjasama penuh kepada pihak berkuasa berhubung insiden tersebut.“Pengguna perkhidmatan Rapid KL kini boleh merancang perjalanan mereka dengan lebih mudah menggunakan aplikasi ‘PULSE’ yang boleh dimuat turun melalui Google Play Store atau Apple App Store,” menurut kenyataan itu.Dalam kejadian pada pukul 8.45 malam semalam, seramai 213 penumpang cedera dengan 47 daripadanya cedera parah akibat pertembungan dua tren LRT laluan Kelana Jaya yang berlaku di dalam terowong antara stesen LRT KLCC dan stesen LRT Kampung Baru melibatkan satu tren yang membawa penumpang dan sebuah tren rosak yang sedang dipandu uji.


Selangor negeri tumpuan PN pada PRU15, kata Azmin

Selangor akan menjadi negeri tumpuan Perikatan Nasional (PN) pada Pilihan Raya Umum ke-15 (PRU15), kata Mohamed Azmin Ali.
Pengerusi PN Selangor itu berkata, mereka akan terus menggembleng tenaga dan bekerjasama untuk memastikan negeri terkaya Malaysia itu dapat ditawan pada PRU15.
"Kita yakin rakyat meletakkan harapan besar kepada PN untuk kembali berkuasa bukan saja di peringkat pusat, tetapi inilah negeri tumpuan PN pada PRU15," kata Azmin yang juga bekas menteri besar Selangor ketika berucap pada Majlis Makan Malam dan Penyerahan Watikah Ketua Badan Perhubungan Kawasan PN Selangor di Shah Alam, Selangor malam tadi.
Selangor pada ketika ini diperintah oleh Pakatan Harapan (PH) yang terdiri daripada PKR, DAP dan Amanah sejak tahun 2008.
Sebelum itu ia merupakan negeri kubu kuat Barisan Nasional (BN) sejak pilihan raya pertama diadakan di negara ini.
Terdahulu, penyerahan watikah itu menyaksikan Bersatu dan PAS masing-masing diberi tanggungjawab untuk menyelaraskan gerak kerja di sembilan kawasan di Selangor manakala baki empat kawasan diserahkan kepada Gerakan.
Pengerusi PN Muhyiddin Yassin menjelaskan penyerahan watikah ini hanya untuk tujuan urusan pentadbiran serta menguruskan parti dalam gabungan itu dan mereka belum memutuskan calon untuk dipertandingkan.
"Mungkin ketua penyelaras itu adalah dari Bersatu, tetapi tak semestinya calon adalah dari Bersatu, sama juga situasi dengan PAS.
"Kita belum putuskan (calon) dan akan dimuktamadkan dalam mesyuarat PN," katanya.
Dalam pada itu Azmin yang juga menteri kanan perdagangan antarabangsa dan industri menekankan bahawa kepelbagaian menjadi aset utama PN ketika mengharungi PRU15 dan ini dilihat sebagai ancaman utama kepada lawan mereka.
Katanya, walaupun terdapat perbezaan pandangan dalam kalangan pemimpin PN, ia tidak menjadi halangan untuk parti-parti komponen bekerjasama dalam membuat keputusan yang menyeluruh demi kebaikan rakyat.
Katanya, usaha memecah-belahkan muafakat antara komponen parti PN sememangnya sedang berlaku, namun menganggap perkara itu sebagai petanda positif apabila menunjukkan gabungan itu berada di landasan yang betul.
"Lagi dekat dengan tarikh PRU, lagi kuat fitnah.
"Hari-hari kita diserang, ini bermakna kita kuat. Bila dipijak, makna kita relevan dalam kalangan masyarakat," katanya.
Mengulas mengenai spekulasi pembubaran Parlimen pada Jumaat ini, Azmin turut menyifatkan usaha itu sebagai tindakan yang tidak berhati perut memandangkan rakyat pada masa ini sedang berdepan pelbagai kesukaran.
"Kenapa tergesa-gesa? PN sudah buat kenyataan terbuka supaya rakyat Malaysia tahu kita bantah sebarang cadangan pembubaran.
"Banjir semakin dekat, jika begitu, kita ‘redah’ mereka dalam PRU nanti," katanya sinis terhadap ucapan Presiden Umno Ahmad Zahid Hamidi sebelum ini yang menggesa sayap Pemuda partinya meredah banjir sekiranya PRU15 diadakan pada musim tengkujuh.


Polis puji lelaki tembak mati suspek tembakan rambang di Indianapolis

Lelaki bersenjata yang menembak mati tiga orang di sebuah pusat beli-belah di Indianapolis mungkin akan membunuh lebih ramai mangsa jika seorang lelaki tidak mengambil tindakan segera menembak penyerang sekali gus menghentikan serangan tersebut, kata polis.
Elisjsha Dicken, 22, yang membawa senjata api secara sah telah berdepan dengan suspek pada Ahad sebaik sahaja suspek melepaskan tembakan dengan sepucuk senapang di medan selera Greenwood Park Mall di Greenwood, Indiana, kata pihak berkuasa.
Polis berkata mereka tidak mengetahui motif di sebalik kejadian tembakan rambang itu.
Ketua Polis Greenwood Jim Ison memuji Dicken, yang berada di pusat beli-belah itu bersama teman wanitanya pada malam Ahad, menggelarnya sebagai wira yang berani dan panas dalam usaha menghalang lebih banyak pertumpahan darah.
Ison turut meminta orang ramai dan media memberikan ruang kepada Dicken selepas apa yang dilaluinya dalam kejadian tersebut.
Menurut Ison, walaupun tidak mempunyai latihan  penguatkuasaan undang-undang atau ketenteraan, Dicken menunjukkan kemahirannya, dan bijak bertindak ketika berusaha menghentikan suspek.
"Ketika dia mendekati suspek.." Dicken memberi isyarat kepada orang ramai di sekitarnya untuk keluar, kata Ison.
Dicken kemudiannya menyerahkan diri kepada anggota keselamatan pusat membeli-belah dan turut bekerjasama dengan polis.
Kejadian tembakan rambang itu hanya berlaku selama dua minit sebelum Dicken menembak suspek.
Sebelumnya, suspek menghabiskan masa lebih satu jam di tandas pusat beli-belah itu sebagai persediaan untuk menyerang.
Pada awalnya, Dicken digari dan pistolnya dirampas sebelum dibawa untuk membantu siasatan polis, namun kenyataannya dapat disahkan melalui rakaman video di pusat beli-belah itu.
"Ramai lagi yang akan mati malam tadi jika bukan kerana seorang warganegara bersenjata yang bertanggungjawab yang bertindak pantas dalam tempoh dua minit pertama tembakan," kata Ison.
Suspek dikenali sebagai Jonathan Douglas Sapirman, 20, seorang penduduk tempatan yang tinggal sendirian dan berhenti kerja pada Mei lalu.
Sapirman tidak mempunyai rekod jenayah berat melainkan rekod juvana. Dia tidak memandu dan dipercayai berjalan kaki ke pusat beli-belah tersebut pada hari kejadian.
Ison berkata suspek mempunyai dua senapang yang dibelinya pada Mac lalu dan sepucuk pistol, dan dia melepaskan kira-kira 24 das tembakan dari salah satu senapang itu pada hari kejadian.
Daripada tiga mangsa yang terbunuh, dua adalah suami isteri, masing-masing berumur 56 dan 37 tahun.
Sementara seorang lagi mangsa adalah lelaki berumur 30 tahun dan dua lagi cedera.


RM145 bilion simpanan ahli KWSP dikeluarkan sejak pandemik

Sebanyak RM145 bilion simpanan ahli Kumpulan Wang Simpanan Pekerja (KWSP) telah dikeluarkan menerusi pelaksanaan empat fasiliti pengeluaran berkaitan Covid-19.
Timbalan Menteri Kewangan 1 Mohd Shahar Abdullah berkata ia terdiri daripada RM145 bilion amaun yang dikeluarkan oleh ahli di bawah keempat-empat program pengeluaran dan hampir RM10 bilion impak daripada program pengurangan kadar caruman berkanun syer pekerja.
“Tahap simpanan ahli KWSP adalah rendah dan sangat membimbangkan terutamanya setelah perlaksanaan empat fasiliti pengeluaran berkaitan Covid-19 iaitu i-Lestari, i-Sinar, i-Citra serta pengeluaran khas; dan pengurangan kadar caruman berkanun syer pekerja bagi tempoh 27 bulan (April 2020 sehingga Jun 2022),” katanya pada sesi soal jawab di Dewan Negara, hari ini.
Beliau berkata demikian bagi menjawab soalan senator Razali Idris mengenai langkah untuk menyelamatkan ahli pencarum KWSP yang mempunyai simpanan kurang daripada RM10,000.
Shahar berkata setakat 30 Jun 2022, seramai 6.62 juta ahli atau 52% daripada 12.78 juta keseluruhan ahli KWSP berumur di bawah 55 tahun mempunyai simpanan kurang daripada RM10,000.
Daripada bilangan tersebut, 4.99 juta ahli atau 75% adalah ahli bumiputera.
“Pada masa yang sama, terdapat seramai 3.2 juta ahli berumur di bawah 55 tahun yang berada pada tahap simpanan yang amat kritikal iaitu kurang daripada RM1,000 iaitu 2.58 juta ahli atau 81% daripada mereka adalah ahli bumiputera,” katanya.
Tambah Shahar sebagai perbandingan relatif, jumlah ahli bumiputera iaitu seramai 8.22 juta orang adalah merupakan 64% daripada 12.78 juta keseluruhan ahli KWSP yang berumur di bawah 55 tahun.
“Ini menunjukkan kebanyakan ahli bumiputera adalah tertumpu dalam kalangan ahli yang mempunyai tahap simpanan KWSP yang rendah berbanding kaum-kaum lain,” katanya.
Dalam usaha untuk membantu ahli menambah dan membina kembali simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.
Shahar berkata bagi membantu ahli menambah simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.
“Bagi ahli yang bekerja dan mempunyai majikan, mereka boleh memilih untuk mencarum melebihi kadar caruman berkanun syer pekerja iaitu 11 peratus pada bila-bila masa.
“Selain itu, mereka juga boleh mencarum sendiri pada bila-bila masa tertakluk kepada amaun maksimum RM60,000 setahun,” katanya.
Sementara itu, bagi ahli yang bekerja sendiri, tiada pendapatan tetap atau di luar tenaga buruh seperti pelajar dan suri rumah yang berumur di bawah 60 tahun turut boleh memilih untuk mencarum secara sukarela pada bila-bila masa mengikut kemampuan di bawah Program i-Saraan sehingga RM60,000 setahun.
Bagi ketua isi rumah (KIR) atau isteri kepada KIR yang berumur di bawah 55 tahun dan berdaftar di bawah pangkalan data eKasih, mereka turut boleh mencarum secara sukarela di bawah Program Kasih Suri Keluarga Malaysia (sebelum ini dikenali sebagai Program i-Suri) yang diperkenalkan bagi menggalakkan wanita daripada isi rumah berpendapatan rendah untuk menyimpan demi hari tua mereka.


Ratu rock Tina Turner meninggal dunia pada usia 83 tahun

Ratu rock kulit hitam yang terkenal dengan lantunan suara tinggi dan persembahan memukau penonton di seluruh dunia selama beberapa dekad, Tina Turner meninggal dunia pada usia 83 tahun semalam.
Ramai rakan artis di seluruh dunia terutama nama-nama besar ketika mendiang mencipta nama tidak putus-putus memberikan ucapan takziah, tidak kurang juga yang melahirkan rasa terkejut dengan berita pemergian legenda itu yang popular sepanjang zaman.
Antaranya penyanyi The Rolling Stones, Mick Jagger – yang pernah mempelajari gerakan tarian daripada diva itu, berkata dunia telah kehilangan "seorang penghibur dan penyanyi yang sangat berbakat."
"Dia memberi inspirasi, mesra, kelakar dan pemurah. Dia banyak membantu saya semasa saya masih muda dan saya tidak akan melupakannya."
Sementara itu, rakan kumpulan Jagger, Ronnie Wood memanggil Turner sebagai "The Queen Of Rock And Soul serta kawan yang disayangi."
Ramai peminat berbaris untuk memberi penghormatan terakhir di luar perkarangan kediamannya di Kusnacht, di Tasik Zurich Switzerland, sambil membawa lilin dan bunga.
Chateau Algonquin telah menjadi kediaman Turner bersama suaminya dari Jerman, Erwin Bach selama hampir tiga dekad, termasuk ketika beliau mendapatkan kerakyatan Switzerland pada 2013.
"Dunia telah kehilangan ikon," kata Presiden Switzerland Alain Berset.
Presiden Amerika Syarikat (AS) Joe Biden turut tidak ketinggalan memberi ucapan takziah kepada keluarga mendiang dengan mengatakan "bakat yang ada pada Turner telah mengubah industri muzik AS selama-lamanya.”
"Kekuatan peribadi Turner adalah luar biasa," tulis Biden.
"Mengatasi kesukaran, dan juga penderaan, beliau membina kerjaya selama berabad-abad dan kehidupan serta warisan yang menjadi miliknya sepenuhnya," tambahnya sambil menggelar Turner sebagai "penyanyi terbaik."
Pegawai Publisiti Turner yang berpangkalan di Britain, Bernard Doherty memberitahu kematian Turner adalah akibat penyakit yang lama dideritai legenda itu.
Doherty bagaimanapun enggan mendedahkan butiran mengenai penyakit tersebut.
‘The Best’
Sepanjang kerjayanya sebagai penggiat seni, Turner telah memenangi lapan Anugerah Grammy bermula pada 1960-an ketika bersama bekas suaminya Ike Turner.
Pasangan itu merekodkan beberapa hits bersama sepanjang 1960-an hingga 1970-an.
Selepas bercerai – beliau melarikan diri pada pertengahan jelajah 1976 – Turner menempa kerjaya sebagai penyanyi solo yang sangat berjaya.
Pada tahun-tahun berikutnya Turner muncul dengan hits popular di seluruh dunia seperti "What's Love Got to Do With It?", "Private Dancer" dan lagu "The Best".
Lagu beliau bertajuk "We Don't Need Another Hero" menjadi runut bunyi kepada filem "Mad Max Beyond Thunderdome" yang dibintangi oleh Mel Gibson pada 1985.
Sedekad kemudian, beliau memasuki "Goldeneye", menyertai barisan artis terpilih yang telah menyanyi di francais James Bond.
Reaksi terhadap kematian Turner hadir dari seluruh industri muzik, hiburan dan sukan.
Rakan penyanyi Gloria Gaynor memuat naik catatan di Instagram dengan memuji kerjaya Turner kerana berjaya "membuka jalan untuk ramai wanita berkecimpung dalam muzik rock, hitam dan putih."
"Dia melakukan dengan penuh bermaruah dan keberaniannya menempa nama pada zamannya serta dalam genre muzik itu.


PH kini desak penasihat SPRM disiasat

Pakatan Harapan (PH) hari ini menggesa siasatan terhadap Pengerusi Lembaga Penasihat Pencegahan Rasuah (LPPR) Abu Zahar Ujang berhubung pemilikan saham Ketua Pesuruhjaya Suruhanjaya Pencegahan Rasuah Malaysia (SPRM) Azam Baki dalam beberapa syarikat kira-kira enam tahun lalu.PH berkata pemilikan saham Azam itu menjejaskan integriti dan melumpuhkan kredibilit SPRM di mata rakyat dan masyarakat antarabangsa.“Kami tidak dapat menerima kenyataan ketua pesuruhjaya dan pengerusi LPPR semalam, oleh kerana kenyataan ketua pesuruhjaya itu menunjukkan kemungkinan berlaku pelanggaran undang-undang dan percanggahan kepentingan melibatkan akaun saham beliau yang diguna untuk membeli berjuta saham bagi pihak adiknya.“Pengerusi LPPR pula dengan begitu mudah mengiakan penjelasan tersebut, walaupun seharusnya siasatan yang lebih terbuka dan menyeluruh dilakukan,” kata Majlis Presiden PH dalam sebuah kenyataan yang ditandatangani Presiden PKR Anwar Ibrahim, Presiden Amanah Mohamad Sabu, Lim Guan Eng dari DAP dan Madius Tangau mewakili Upko.Pada sidang media 5 Januari lalu, Azam mengatakan kesemua pemilikan saham tersebut sudah dipindahkan ke akaun adiknya.Azam berkata pendedahan itu dibuat bagi memburukkan reputasinya yang sudah berkhidmat lebih 30 tahun bersama SPRM sambil menambah tindakan undang-undang bakal diambil kepada pihak-pihak yang didakwa berniat jahat itu.“Mengenai tuduhan saya mengawal banyak syarikat, ini pembohongan oleh pihak-pihak tersebut untuk menjatuhkan reputasi saya,” katanya.Dalam pada itu, LPPR melalui Abu Zahar juga berkata tiada konflik kepentingan dalam pembelian saham syarikat-syarikat tertentu oleh Azam.Ia dibuat selepas lembaga itu mendengar sendiri keterangan dari Azam sendiri.Dalam pada itu, PH turut menggesa Perdana Menteri Ismail Sabri Yaakob untuk tidak berdiam diri berhubung isu tersebut. “Selaku ketua majlis (Parlimen), beliau harus memanggil sidang Parlimen khas bagi menjelaskan keadaan sebenarberhubung isu saham Azam.“Beliau juga perlu memberi penjelasan bagaimana pengurusan dan pentadbiran SPRM menjadi rosak sehingga boleh berlaku kes-kes yang meranapkan imej institusi, termasuk kecurian RM25 juta wang kes Hasanah Abdul Hamid dan rompakan RM700,000 oleh pegawai SPRM,” kata PH.Berhubung isu pemilikan saham tersebut, Suruhanjaya Sekuriti Malaysia (SC) semalam berkata tindakan Azam yang berkongsi akaun Central Depositories (CDS) adalah melanggar undang-undang.Menurut SC, Seksyen 29A Sicda menetapkan semua urusan dalam sekuriti hanya dilaksanakan oleh pemilik benefisial sekuriti atau penama tersebut.“SC akan berhubung dengan pihak terlibat, termasuk Azam Baki, untuk mendapatkan penjelasan dan mengesahkan kenyataan yang dibuat, serta mengumpul sebarang bukti yang berkaitan.”


Bicara kes saman RM42 juta SRC International terhadap Najib bermula Januari 2025

Perbicaraan kes saman SRC International Sdn Bhd terhadap Najib Razak berhubung dakwaan pecah amanah dan pelanggaran kewajipan statutori berkaitan dana SRC RM42 juta akan bermula Januari 2025 di Mahkamah Tinggi Kuala Lumpur.
Peguam Kwan Will Sen mewakili SRC dan anak syarikatnya, Gandingan Mentari Sdn Bhd (GMSB) selaku plaintif ketika dihubungi pemberita berkata kes itu akan didengar Pesuruhjaya Kehakiman Datuk Raja Ahmad Mohzanuddin Shah Raja Mohzan.
“Tarikh perbicaraan ditetapkan pada 13 hingga 17 dan 20 hingga 24 Jan 2025 manakala Februari pada 12 hingga 14, 17 hingga 21 dan 24 hingga 26,” kata peguam itu.
Menurut Kwan, pada pengurusan kes di hadapan Raja Ahmad Mohzanuddin Shah secara dalam talian hari ini, mahkamah menetapkan pengurusan kes selanjutnya pada 4 Ogos depan untuk pihak-pihak mengemas kini status perbicaraan.
SRC, anak syarikat 1Malaysia Development Berhad (1MDB) dan GMSB, memfailkan writ saman pada 7 Mei 2021, mendakwa bekas perdana menteri itu sebagai defendan melakukan pecah amanah, menyalah guna kuasa dan memperoleh manfaat peribadi daripada dana SRC selain menyeleweng dana berkenaan.
Najib adalah Penasihat Emeritus SRC dari 1 Mei 2012 hingga 4 Mac 2019.
Plaintif antara lain menuntut deklarasi bahawa plaintif berhak mengikuti dan mengesan wang RM42 juta itu dan menuntut hak milik ekuiti ke atas wang berkenaan atau sebarang harta yang diperoleh Najib dengan menggunakan wang berkenaan selain menuntut ganti rugi am, teladan dan teruk.


3,744 kes baru dicatat, Selangor kekal dahului negeri lain

Malaysia mencatat 3,744 kes baru hari ini menjadikan kes keseluruhan Covid-19 meningkat sebanyak 424,376 kes.Selangor mencatat angka tertinggi kes harian sebanyak 1,548 disusuli Kelantan (480), Sarawak (419), Kuala Lumpur (313), dan Johor (292).Hanya Labuan (5) dan Perlis (1) sahaja yang mencatatkan kes satu digit hari ini.Negara juga mencatat sebanyak 2,304 kes sembuh menjadikan jumlah keseluruhan kes sembuh meningkat kepada 389,846.Kes aktif dengan kebolehjangkitan pula kini berjumlah 32,939.Dalam pada itu, 328 pesakit ditempatkan di Unit Rawatan Rapi termasuk 185orang memerlukan bantuan alat pernafasan.Malaysia turut mencatat 17 lagi korban akibat Covid-19, menjadikan jumlah mangsa yang maut meningkat kepada 1,591.


Twitter, WhatsApp dibanjiri kemarahan selepas Anwar namakan Zahid sebagai TPM

Pengumuman Ahmad Zahid Hamidi sebagai timbalan perdana menteri dalam Kabinet baru diketuai Anwar Ibrahim telah mencetuskan kemarahan dan komen sarkastik di media sosial, di mana banyak ciapan Twitter dan dan mesej WhatsApp mengutuk langkah melantik presiden Umno itu ketika beliau berdepan puluhan pertuduhan rasuah.
Ramai yang memetik slogan kempan Pakatan Harapan (PH) yang sering dilaungkan pemimpin gabungan itu yang menyamakan setiap undi kepada Barisan Nasional adalah undi kepada Zahid.
Mellya Azizi, yang mengatakan dirinya pengundi kali pertama, menyinggung ahli Parlimen Lembah Pantai dari PKR Fahmi Fadzil kerana menyerang pemimpin BN Khairy Jamaluddin, yang merupakan pengkritik lantang terhadap Zahid namun kalah pada pilihan raya umum lalu selepas diletakkan di kubu kuat PKR.
“Maaf YB, sebagai pengundi kali pertama dan orang yang membantu KJ dalam kempennya, saya masih tak dapat terima.
“Anda bunuh potensinya menjadi suara kami di Parlimen dan menggantikan beliau dengan Zahid,” katanya menjawab ciapan Fahmi, “Undi KJ = Undi Zahid”.
Zahid merupakan sebahagian daripada pemimpin Umno yang dikenali sebagai kluster mahkamah, yang berdepan pertuduhan rasuah.
Presiden Umno itu juga merupakan pengerusi BN yang menggerakkan gabungan itu supaya menyokong Anwar walaupun ditentang ahli-ahli Parlimen dan pemimpin kanan Umno kerana tidak mengendahkan keputusan perhimpunan agung parti itu tahun lalu yang memutuskan untuk tidak menjalin kerjasama dengan Anwar atau DAP.
Zahid yang mempertahankan Bagan Datuk dengan majoriti nipis melawan Shamsul Iskandar Mat Akin, turut dinamakan sebagai menteri kemajuan desa dan wilayah.
“Apa ce** Zahid Hamidi masuk dalam Kabinet. Kita semua sudah kena ******,” ciap Ryanz dalam Twitter.
ShariqHazard pula menciap bahawa pelantikan Zahid sebagai timbalan perdana menteri akan memperkukuhkan PAS yang merupakan rakan kongsi Perikatan Nasional di mana mereka menjadi parti yang paling banyak membolot kerusi Parlimen dalam pilihan raya umum baru-baru ini.
Sofifa sberkata barisan Kabinet baru ini menunjukkan berapa penting untuk mendapatkan majoriti mudah bagi membentuk kerajaan yang stabil.
“Kabinet baru ini secara asasnya adalah bagi memuaskan ramai pemimpin dari banyak parti. Zahid sebagai TPM adalah satu hal yang bahaya dan akan mengundang kecaman dari rakyat."
Arif Ridhauddin pula mempersoalkan ikrar PH yang mahu melawan rasuah: “Tapi (PH) pula juga yang melantik Zahid sebagai timbalan perdana menteri. Lawak apakah ini?!”
Pengguna lain seperti Severus dan Lily pula membuat ciapan penuh sarkastik: "Zahid Hamidi ikon anti rasuah. Tahniah Kabinet perpaduan Anwar Ibrahim."
Ada juga pengguna yang menjawab seorang penyokong kuat Anwar, kartunis Zunar: ”Komen skit Zahid Hamidi jadi TPM? Lain order, lain dapat.”
"Ingat boleh hantar Zahid ke penjara. Rupa-rupanya ke Putrajaya."
Ketidakpuasan hati berhubung pelantikan Zahid dalam Kabinet Anwar ini tercetus daripada situasi yang dihadapinya di mana beliau berdepan 35 pertuduhan pengubahan wang haram dan pecah amanah Yayasan Akal budi melibatkan jutaan ringgi, selain kes menerima suapan daripada beberapa projek ketika beliau menjadi menteri dalam negeri ketika pentadbiran kerajaan BN.
Pada September, beliau dibebaskan daripada 40 pertuduhan rasuah dari sebuah syarikat bagi melanjutkan konrak sistem visa luar negara.
Dalam pada itu, pengguna @IniAlalalannn berkongsi sebuah poster yang disebarkan oleh PH memaparkan Zahid adalah seorang yang berkuasa di sebalik bekas perdana menteri Ismail Sabri Yaakob dan Muhyiddin Yassin.
"Rupa-rupanya, Undi PH pun dapat TPM Zahid Hamidi," katanya dalam sebuah ciapan yang dikongsi sebanyak 6,000  kali ketika artikel ini ditulis.
Sementara itu, seorang penyokong PH, @HafizRayyan, turut menciap mengenai Nurul Hidayah Zahid yang merupakan anak perempuannya, selepas Nurul memuat naik  "Allahuakbar, Alhamdulillah, Subhanallah" di Instagram.
"Anak Zahid Hamidi, Nurul Zahid si ‘annoying’ is back!
"Masa pergi mahkamah untuk kes jenayah dan rasuah bapa dia, menangis. Ayah dia Zahid Hamidi pula masuk hospital macam-macam alasan bagi.
"Jadi TPM ni satu beranak terus segar. Gila!"
Di WhatsApp, pelbagai poster, video pendek dan imej gifs turut tular di mana salah satunya menunjukkan Zahid ketawa besar.
Antara yang tular dalam aplikasi itu adalah mesej mengatakan duit pembayar cukai kini akan dibelanjakan untuk mengiringi timbalan perdana menteri bagi menghadiri perbicaraan rasuahnya di mahkamah.


Tiada peruntukan ‘undi tidak percaya’ dalam Perlembagaan Persekutuan

Perlembagaan Persekutuan atau Peraturan Majlis Mesyuarat Dewan Rakyat tidak memperuntukkan tatacara yang berhubung usul undi tidak percaya kepada perdana menteri, kata Menteri di Jabatan Perdana Menteri (Bahagian Undang-undang) Takiyuddin Hassan.Katanya, Yang di Pertuan Agong yang mempunyai kuasa prerogatif berkenaan perkara ini hendaklah memutuskan melalui cara sendiri untuk membuat penentuan.“Antaranya Yang di Pertuan Agong boleh menentukan apa-apa cara yang sesuai untuk menentukan individu yang pada hematnya mendapat kepercayaan majoriti ahli Dewan Rakyat, termasuklah dengan menerima apa-apa dokumen yang dikemukakan mahupun dengan mendapatkan kenyataan lisan atau bertulis daripada setiap ahli Dewan Rakyat,” katanya dalam jawapan penggulungan perbahasan Belanjawan 2021 hari ini.Sebanyak 25 usul undi tidak percaya diterima dan dimasukkan dalam Aturan Urusan Mesyuarat bagi Mesyuarat Ketiga, bagaimanapun Takiyuddin menegaskan perkara tersebut tidak diperuntukkan dalam Perlembagaan Persekutuan.“Fasal (4) Perkara 43 Perlembagaan Persekutuan menyatakan, 43. (4) Jika perdana menteri tidak lagi mendapat kepercayaan majoriti ahli Dewan Rakyat, maka perdana menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Yang di Pertuan Agong.Katanya, Yang di Pertuan Agong yang mempunyai kuasa prerogatif berkenaan perkara ini hendaklah memutuskan melalui cara sendiri untuk membuat penentuan.“Walaupun Fasal (4) Perkara 43 Perlembagaan Persekutuan memperuntukkan mengenai kedudukan jika perdana menteri tidak lagi mendapat kepercayaan majoriti ahli Dewan Rakyat, Fasal tersebut tidak memperuntukkan tatacara untuk mengemukakan usul undi tidak percaya terhadap perdana menteri.“Oleh itu, tatacara tersebut hendaklah sebagaimana yang diperuntukkan dalam Peraturan-Peraturan Majlis Mesyuarat Dewan Rakyat,” katanya.Takiyuddin berkata, usul undi tidak percaya terhadap perdana menteri boleh dibawa ke Majlis Mesyuarat sekiranya teratur dan mematuhi Peraturan Mesyuarat 26(1) dan 27(3) dalam Peraturan-Peraturan Majlis Mesyuarat Dewan Rakyat yang berhubungan dengan kehendak mengenai pemberitahu usul.Katanya, usul undi tidak percaya juga tertakluk kepada Peraturan Mesyuarat 14 dan 15 dalam Peraturan-Peraturan Majlis Mesyuarat Dewan Rakyat masing-masing mengenai susunan Aturan Urusan Mesyuarat dan peruntukan bagi mendahulukan Urusan Kerajaan.Bagaimanapun katanya, Yang di Pertua Dewan Rakyat mempunyai kuasa dan budi bicara untuk menentukan bila perbahasan usul boleh dibuat dengan mengambil kira urusan kerajaan.“Selaras dengan Peraturan Mesyuarat 15(1) Peraturan Majlis Mesyuarat Dewan Rakyat, pada tiap-tiap hari persidangan mesyuarat, urusan kerajaan hendaklah didahulukan daripada urusan-urusan lain.“Sehubungan itu, urusan-urusan lain termasuk usul persendirian yang turut terdiri daripada usul tidak percaya hanya akan dibahaskan selepas semua urusan kerajaan selesai,” katanya.Berhubung Usul Undi Percaya terhadap perdana menteri seperti yang dikemukakan Ahmad Zahid Hamidi (BN- Bagan Datuk), Takiyuddin berkata, usul ini juga termasuk sebagai usul persendirian.Katanya, ianya juga tertakluk kepada Peraturan 15 (1), Peraturan-peraturan Majlis Mesyuarat Dewan Rakyat, dimana urusan Kerajaan hendaklah didahulukan daripada urusan-urusan lain.


Angka korban Covid-19 cecah 1,400 hari ini

11 lagi korban dicatatkan menjadikan angka keseluruhan kematian akibat Covid-19 mencecah 1,400 sementara negara mencatat kes baru sebanyak 2,340 hari ini.Angka kes baru itu menjadikan kes keseluruhan Covid-19 hari ini meningkat sebanyak 381,813 kes.Selangor mencatat kes harian paling tinggi sebanyak 526 disusuli Sarawak (429), Kelantan (370), Kuala Lumpur (291).Hanya Putrajaya (6), Labuan (2), dan Perlis (1) dan Terengganu (1) sahaja yang mencatatkan kes satu digit hari ini.Negara juga mencatat sebanyak 1,910 kes sembuh menjadikan jumlah keseluruhan kes sembuh meningkat kepada 358,726.Kes aktif dengan kebolehjangkitan pula kini berjumlah 21,687.Daripada jumlah itu 248 pesakit ditempatkan di Unit Rawatan Rapi termasuk 101 orang memerlukan bantuan alat pernafasan.


Myanmar beri pengampunan kepada lebih 2,000 banduan

Majlis Pentadbiran Myanmar pada Rabu memberi pengampunan kepada 2,153 tahanan sempena sambutan Hari Wesak, lapor Xinhua.
Tahanan yang diberi pengampunan itu, terdiri mereka yang disabitkan kesalahan menghasut di bawah Seksyen 505 (a) Kanun Keseksaan.
Seksyen 505 (a) Kanun Keseksaan melarang menimbulkan ketakutan, menyebarkan berita palsu dan menghasut kesalahan jenayah secara langsung atau tidak langsung terhadap kakitangan kerajaan.
Pembebasan tahanan pada Hari Wesak, adalah untuk ketenangan fikiran rakyat dan atas dasar kemanusiaan,  menurut majlis itu.
Pada 17 April, Myanmar memberi pengampunan lebih 3,000 banduan bersempena sambutan Hari Tahun Baru.


PH putuskan guna logo baru hadapi PRU15

Pakatan Harapan (PH) memutuskan untuk menggunakan satu logo bagi bertanding pada Pilihan Raya Umum ke-15 (PRU15) akan datang.
Majlis Presiden PH dalam kenyataan hari ini memaklumkan perkara itu diputuskan dalam mesyuarat bulanan majlis berkenaan, semalam.
“Satu reka bentuk baru logo tersebut juga akan dipertimbang bagi memberi imej dan nafas baru dalam usaha gerak kerja PRU15,” menurut kenyataan itu.
Kenyataan Majlis Presiden PH berkenaan dikeluarkan secara bersama oleh Presiden PKR Anwar Ibrahim, Presiden Amanah Mohamad Sabu, Setiausaha Agung DAP Anthony Loke Siew Fook dan Presiden Pertubuhan Kinabalu Progresif Bersatu (Upko) Wilfred Madius Tangau.


Sepucuk surat dari penjara Myanmar

Protes besar rakyat Myanmar terhadap campur tangan tentera dalam kerajaan sudah memakan korban demi korban.Protes itu meletus selepas junta tentera merampas kuasa kerajaan yang dipilih secara demokratik pada 1 Februari lalu.Salah seorang korban demokrasi ini adalah penyair muda Myanmar yang kurang dikenali di luar, iaitu K Zar Win.Karya beliau terbit secara konsisten di pelbagai media di majalah sastera sejak tahun 2004.Satu masalah dengan negara di Asia Tenggara ialah kita kurang mengenal sastera jiran.Misalnya kita di Malaysia mungkin biasa membaca karya sastera dari Indonesia, tetapi belum tentu mereka di Indonesia mengenali kerja sastera dari Malaysia.Demikianlah pula jika kita menyebut nama seperti Mussidi, Pudarno Chin atau Muslim Burmat, hanya elitis sastera sahaja mengenali pengarang-pengarang dari Brunei ini.Lebih-lebih malang lagi ialah meskipun kita ada semacam satu pertubuhan serantau yang dinamai Asean, kita masih tidak berapa mengenal karya dan pengarang dari Filipina, Kemboja, Laos, Vietnam; apatah lagi lah Myanmar.Satu usaha terpuji yang dilakukan oleh Okky Madasari, pengarang sastera Indonesia, ialah cubaan beliau mempertautkan pengarang sastera Asia Tenggara dengan penganjuran sebuah pesta sastera yang dikenali sebagai Asean Literary Festival.Buat seketika acara sastera ini terhenti, mungkin ekoran Okky sedang melanjutkan pengajian di peringkat doktorat di National University of Singapore (NUS).Korban-korban demokrasi di Myanmar ini harumnya darah mereka semakin merebak ke seantero rantau kita.K Zar Win, penyair Myanmar.Kini kita mungkin tak akan dapat mengenali kerja K Zar Win. Beliau sudah tiada. Mendiang ditembak mati dalam protes rakyat pada 3 Mac 2021 yang lalu.K Zar Win dilahirkan dalam keluarga tani di Latpadaung berdekatan Monywa pada tahun 1982.Latpadaung adalah sebuah daerah yang panas oleh sebab beberapa kampung dilanggar dan penghuninya diusir ekoran ketibaan syarikat perlombongan dari China, Wanbao Copper Mining Ltd of China.Pihak tentera dan polis saban hari mengganggu dan mengacum penduduk kampung di Latpadaung yang sejak tahun 2010 bersungguh-sungguh menentang kuasa kapitalis China ini.Makanya kita tahu darah melawan memang mengalir dalam pembuluh darah K Zar Win.Pada tahun 2015, ketika menuntut di universiti, K Zar Win adalah antara siswa yang berarak dari Mandalay ke Yangon dalam satu keingkaran sivil dengan nama kempen “Perarakan Panjang Untuk Reformasi Pendidikan.”Penyair muda ini tertangkap dan dipenjarakan selama setahun sebulan, yang mana ketika itu beliau mengarang himpunan puisi (jika diterjemah ke bahasa Melayu) bunyinya “Jawapan Balas Kepada Raymond”.Ada sebuah puisi K Zar Win yang pernah saya baca judulnya “Sepucuk Surat Dari Sel Tahanan”, dan diterjemahkan oleh kawan lama saya, penyair Myanmar bernama Ko Ko Thett ke bahasa Inggeris.Untuk mengenang dan menghargai darah K Zar Win yang tumpah melawan perompakan dan pengkhianatan demokrasi di Myanmar, saya dengan rendah diri cuba menerjemahkan puisi ini.Moga-moga roh K Zar Win akan memandang kita semua dari atas sana dengan ratib demokrasi, supaya dikalahkan semua pengkhianat di peti undi, dan jika perlu – di jalanan.Moga-moga ini jadi pembukaan untuk kita di Asia Tenggara saling menyokong satu sama lain, khususnya dalam lapangan seni sastera dan budaya lain. Pembukaan untuk melawan musuh dan penguasa.“Sepucuk Surat Dari Sel Tahanan”Oleh K Zar WinTerjemahan Faisal TehraniAbah,Sungai itu, yang rahimnyadibelah bukatelah mengisytiharkan perangterhadap rumah kecil kita di tebing, bukan begitu?Tentu di laman rumahkau tercari-cari seseorangyang dapat menghulur tangan membantukantiang daikmeluruskan sungaimengisikan ruang kosongnya dengantimbunan pasir.Pada air keruh pekatyang meninggi sehujung puncak buluh,tentu kau sedang merenungtanaman bijansedang berat mengandungi bijianmenanti dituai.Kau tentu memikirkansegenggam penuh nasi dalam mulutmuyang dijolok keluar.Barangkali kau menemukan ketenanganmazkur dalam agama, menaakullima musuh.Barangkali juga kaumemikirkan betapa sia-sianyakerja berat yang dapat dipenuhi seorang anak lelaki.Pertama anak lelaki, dua anak perempuan dan seorang lagi lelaki;yang sulung penyair dalam penjara,perempuan pertama, guru sekolah,perempuan kedua, graduan dapur,yang bongsu, masih belajar.Anak penyairmu,adakah dia sudah bergajiseperti sabit menerangkan rumpai?Maafkan anakmu, AbahTiada apa!“Anakku, Pho Chan,mengapa abah mendengar keriuhan di belakangmu?”,soalmu di gagang telefon.“Saya di hentian basbersiap mengirimkan puisi ke majalah.” Aku berbohong.Ini daripada anak lelakimu yang berbohong dari kandang pesalahkepada penjahat yang memanisidengan hujung lidah,“Kepada petani kami yang budiman…”,kerana mereka mahu menikammu dari belakang,benci mereka semua Bah.Benci mereka semua.Seorang pencuritidak bersenjataPenjahat itu senjatanya kukusehingga ke gigiseandainya pencuri tidak dapat diurusiseandainya penjahat tidak dapat dilurusiuntuk apa kita berkerajaan?Apa yang sudah terjadi kepada hutan kitaApa yang sudah terjadi kepada gunung ganangApakah yang sudah terjadi kepada kali dan sungaimereka tidak peduli.Mereka mencintai negeri iniseperti mereka gemar menyagat kelapadalam ke luaruntuk santannya.Tembok demi tembok untuk meninggikan takhtamereka malah meletak muncung senapangtepat di urnapada dahi Buddha.Darjat mereka adalah pada kejahilanuntuk menyeranah darjat itujika agamamu menghalangmaka biar aku meninggalkan agamamu itu.Aku akan menjadikan udara birubagi pihakmuBarangkali tidak kau tahuanak lelakimu terdakwalantaran menuntut polisagar berhenti mengasari warga biasa.Satu hari nanti Bah,anakmu, yang bukan pencuridan bukan penjahat ini,akan bergajicukup lumayan persis sabit tajammu menerang rumpai.Untuk saat ini, Abahteruskan merenung tanamanmunan kau bajak dengan bahumu yang terdedah.Teruskan menyanyilagu rasmimasyarakat tani.K Zar WinSel 1, Seksyen 10Penjara Thayawaddy


Perang psikologi Anwar pecah belahkan Umno

Ini perang psikologi Anwar Ibrahim sahaja. Untuk menimbulkan kekeliruan kepada ahli-ahli Umno.Iya, mungkin ada kepimpinan Umno yang berbincang dengan Anwar.Pernah Anwar mendapat surat sokongan daripada pemimpin Umno untuk menjadi perdana menteri ke-9.Tetapi pemberi sokongan itu, tidak mampu membawa ahli-ahli Parlimen Umno menyokong tindakannya.Itu sudah terbukti.Dan Annuar Musa pernah menjelaskannya. Sudah menjadi sejarah.Sekali lagi, Anwar cuba mengocakkan “yang memang berkocak” di dalam kolam Umno.Tetapi, saya percaya, ianya tidak mampu memecahkan dinding kolam Umno, hingga tumpah dan mengalir ke arah kolam Pakatan Harapan (PH). Lalu bergabung.Sekali lagi, saya percaya Anwar terpedaya oleh pemain yang sama, semasa mendapatkan sokongan Umno untuk menemui Yang di-Pertuan Agong, bagi menyambar kerusi perdana menteri ke-9.Sekiranya dahulu Anwar gagal, maka kali ini, beliau akan turut gagal. Mengapa?Pemain yang akrab cuba memberi sokongan kepada Anwar ini, tidak lagi menguasai Majlis Kerja Tertinggi (MKT) Umno.Malah tidak juga menggenggam kepimpinan negeri dan bahagian.Jadi, bagaimana mereka dapat membawa dan memindahkan sokongan dari pendokong Umno kepada Anwar dan PH?Suara-suara dari akar umbi, kononnya sudah bersedia memutuskan kerjasama dengan Bersatu itu, hanyalah suara-suara nakal yang dicanang bagi mengelirukan pendokong Umno.Memang terdapat pendokong yang terkeliru dengan canangan itu. Lalu “Si Keliru” ini menjadi burung “Kakak Tua”.Tetapi, bila dijelaskan keadaan sebenarnya.Mereka menyedari, bahawa ketiga-tiga parti Melayu, iaitu Umno, PAS dan Bersatu perlu bersama menghadapi Pilihan Raya Umum ke-15 (PRU15).Kalau dahulu, terdapat pemimpin Umno yang berjawatan, turun ke bawah menggunakan tiket parti, membawa cerita-cerita negatif terhadap hubungan dengan Bersatu.Menyatakan kerugian bersama Bersatu. Menggambarkan kemampuan Umno membentuk kerajaan pasca PRU15, secara bersendirian.Tetapi, bila terdapat pemimpin Umno, yang memahami kedudukan sebenarnya, sekiranya bersendirian turun ke bawah menjelaskan kepada akar umbi tentang untung-ruginya.Akhirnya, pendokong Umno bersedia untuk meneruskan kerjasama bersama Bersatu.Dipercayai, pada Perhimpunan Agung Umno pada 27-28 Mac nanti, suara majoriti perwakilan akan menggesa dan memutuskan untuk mengekalkan kerjasama Umno, Bersatu dan PAS semasa dan selepas PRU15.Degan mengekalkan Muafakat Nasional (MN) dan Perikatan Nasional (PN).Kenyataan yang telah dibuat oleh Shahidan Kassim dan Bung Mukhtar, adalah denai yang akan menjadi ikutan majoriti ketua perhubungan Umno negeri.Mungkin Anwar tahu lagi sedar akan kedudukan perkara yang sebenarnya.Anwar, bukanlah pemain politik yang bebal lagi tolol.Kemampuan Anwar bersilat di gelanggan politik, setara sahaja dengan Dr Mahathir Mohamad.Cuma, semasa bertembung dengan Mahathir, kuasa berada di tangan bekas perdana menteri itu.Hulu pisau di tangan Mahathir. Itulah yang menyebabkan dua kali Anwar tersungkur dan tangannya dikilas oleh Mahathir.Kekalahan Anwar bukanlah kerana kebebalannya.Jadi, kalau Anwar sudah dapat mengimbau keadaan sebenarnya, mengapa dia masih mahu membuat sidang akhbar, tentang hubungan PKR-Umno?Itu adalah taktik dan strategi Anwar. Tujuannya?Anwar menyedari, selepas Larry Sng, Steven Choong dan yang terakhir Xavier Jayakumar keluar meninggalkan PKR, berkemungkinan besar ramai lagi yang keluar dan memberi sokongan kepada Perdana Menteri Muhyiddin Yassin.Jadi untuk memberi keyakinan kepada ahli-ahli Parlimen PKR, bahawa partinya akan kembali menjadi kuat, kerana Umno bersedia untuk bersama.Terdapat juga cakap-cakap yang mengatakan adanya ahli-ahli Parlimen Warisan, DAP, bebas yang akan keluar parti dan memberi sokongan kepada Muhyiddin.Barangkali, atas kebimbangan itulah, Anwar membuat sidang media untuk menyatakan Umno akan bersama PKR.Juga secara tidak langsung, Umno turut bersama PH.Anwar sedar, sekiranya Muhyiddin mendapat lebih 120 ahli Parlimen, maka kerajaan PN menjadi begitu kukuh.Kedudukan Muhyiddin semakin mantap. Suara-suara tentang kerajaan PN adalah kerajaan minoriti, secara automatik terpadam.Kesimpulannya, Anwar akan berkelana persis Buddha berkelana mencari Nirwana.Harapan mengejar kerusi perdana menteri ke-9 akan berkubur.Akhirnya, Anwar menjadi calon perdana menteri menunggu yang terus menunggu dan tidak kesampaian.Kamarazaman Yacob merupakan bekas aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Masalah Palestin tidak akan pernah selesai

Pada satu pagi tahun 1973, ketika itu saya berada di tingkatan dua, berita radio melaporkan tentera Mesir menyeberangi Terusan Suez dan memasuki Semenanjung Sinai.Wilayah itu adalah milik Mesir tetapi ditakluk dan diduduki oleh Israel dalam perang sebelumnya.Presiden Mesir Anwar Sadat melancarkan serangan untuk mengambil balik wilayahnya yang diduduki Israel iaitu Sinai dan Gaza.Dalam perang itu Mesir akhirnya memperoleh kembali Sinai tetapi Gaza tetap di bawah pendudukan Israel.Beberapa tahun kemudian, Mesir menyerahkan Gaza untuk dijadikan sebahagian daripada negara Palestin merdeka.Jordan juga menyerahkan Tebing Barat untuk dijadikan Palestin.Walaupun Tebing Barat adalah milik Jordan tetapi ia tidak dapat memperolehinya kembali sejak ditakluk oleh Israel.Dengan penubuhan negara Palestin di Tebing Barat dan Gaza, sedikit pun wilayah Israel tidak berkurangan.Sedangkan wilayah Palestin asal meliputi keseluruhan Israel.Sebagai remaja Islam, saya naik semangat dengan serangan Mesir ke atas Israel.Di sekolah, setiap hari kami membincangkan Perang Ramadan.Kami bersorak apabila pihak Mesir menang sesuatu pertempuran.Kami bersedih apabila pihak Israel yang berjaya.Oleh kerana bulan puasa, rehat adalah masa lapang kami.Ada seorang rakan sekelas membawa radio ke sekolah.Kami pergi ke belakang sekolah dan mendengar laporan terkini dari medan perang.Radio Malaysia menyiarkan laporan bukan saja melalui berita tetapi sebarang perkembangan terbaru yang dikirim oleh agensi berita melalui teleks.Perkara bermakna pada awal perang ini ialah kejayaan tentera Mesir menyeberangi Terusan Suez dan menerobos garisan pertahanan Israel.Ia memecahkan anggapan tentera Israel adalah kebal.Ini kerana dalam peperangan sebelumnya, tahun 1949 dan 1967, tentera-tentera Arab sentiasa dikalahkan oleh pihak Israel.Tentera Mesir tidak berupaya menyeberangi Terusan Suez.Kami meneliti laporan akhbar pada setiap hari.Mereka juga menyiarkan peta dan grafik mengenai pertempuran yang diperoleh dari agensi berita.Rencana-rencana yang ditulis memihak pada Arab.Selain itu kami meneliti majalah Time dan Newsweek yang dilanggan oleh perpustakaan sekolah.Gambar, peta dan grafik mereka lebih menarik.Liputan mereka terperinci dan mendalam.Tetapi kesemuanya menyokong Israel.Kejayaan awal tentera Mesir tidak bertahan lama.Tentera Israel bangkit kembali.Kereta kebal mereka bergerak melintas Semenanjung Sinai dan menyeberangi Terusan Suez.Pada satu pagi, berita radio memberitahu kereta-kereta kebal Israel sedang menuju Kaherah.Tetapi perkara paling penting semasa Perang Ramadan ialah Embargo Minyak.Raja Arab Saudi, Almalik Faisal mengarahkan sekatan minyak ke atas Amerika Syarikat (AS) dan Eropah Barat kerana mereka menyokong dan membantu Israel.Time dan Newsweek pun menjerit dengan menyiarkan gambar orang ramai beratur untuk membeli minyak tetapi tiada bekalan.Minyak sudah menjadi senjata.AS pun anjurkan rundingan damai antara Mesir dan Israel.Israel berundur dari Terusan Suez dan Semenanjung Sinai.Mesir iktiraf Israel dan mengadakan hubungan diplomatik dengannya.Ia juga berjanji tidak akan menyerang Israel lagi.AS pula beri bantuan tahunan pada Mesir.Tetapi Gaza masih dikuasai Israel.Masalah Palestin tidak selesai.Ramai rakyat Mesir marah pada Presiden Sadat.Akhirnya beliau ditembak mati oleh seorang anggota tenteranya sendiri di depan kamera televisyen.Israel menang dalam peperangan itu walaupun minyak dijadikan senjata oleh dunia Arab.Mereka tidak melepaskan Tebing Barat dan Bukit Golan.Sebaliknya, mereka turut menceroboh dan menakluk Lubnan Selatan.Bukan itu saja, AS turut menghantar tenteranya ke Lubnan yang dilanda perang saudara.AS dan Israel menyokong kumpulan Falangis yang memusuhi orang Palestin.Apabila berlaku Revolusi Iran pada tahun 1979, Israel dan AS kehilangan sebuah negara sahabat.Shah Reza Pahlavi mengiktiraf Israel dan menjalin hubungan diplomatik dengannya.Tetapi Republik Islam memutuskan hubungannya dengan Israel sementara Ayatollah Khomeini mengisytiharkan setiap Jumaat terakhir Ramadan adalah Hari Al-Quds bagi menanam azam pada umat Islam bahawa pada satu hari mereka akan membebaskan Baitulmaqdis dan Masjid Al-Aqsa.Tetapi pada awal tahun 80-an, dunia dikejutkan dengan pembunuhan besar-besaran orang Palestin di kem pelarian Shabra dan Shatila yang berada di bawah penguasaan tentera Israel.Mereka membenarkan kumpulan Falangis masuk ke kem itu dan membunuh orang awam, wanita, kanak-kanak dan orang tua yang tidak bersenjata.Di pejabat, saya menerima satu penerbitan yang menunjukkan gambar-gambar orang Palestin yang dibunuh di kem pelarian itu.Orang Malaysia amat terkesan dengan peristiwa itu.Puisi-puisi ditulis dan majlis deklamasi sajak diadakan.Kumpulan Harmoni mencipta dan menyanyi lagu untuk meratapi peristiwa itu.Lagu “Balada Seorang Gadis Kecil” diputarkan oleh Radio Malaysia berulangkali.Akhbar tempat saya bekerja menubuhkan Tabung Palestin.Setiap hari ada saja orang mewakili pejabat atau institusi datang menghantar derma.Saya selaku pemberita mengurus penyiaran gambar mereka dalam akhbar.Masjid Negara menganjurkan kutipan derma untuk Palestin.Saya ditugaskan membawa wang derma itu, dari Imam Besar Hassan Din untuk dimasukkan ke dalam Tabung Palestin.Gambar dan berita disiarkan dalam akhbar.Setelah kutipan ditutup, semua isi tabung diserahkan pada Duta Palestin di Kuala Lumpur, Ahmad Al-Farra.Pada satu hari, saya pergi ke Wisma Putra untuk membuat liputan sidang media yang diadakan Menteri Luar Ghazali Shafie di Bilik Triti.Beliau memberitahu Perdana Menteri Dr Mahathir Mohamad mahu Malaysia turut menyumbang bagi menyelesaikan masalah Palestin.Beliau menghuraikan keseluruhan masalah Palestin.Wisma Putra menerbitkan buku kecil bertajuk “The Palestine Question”, kulitnya berwarna merah muda dengan ada lambang burung merpati putih dan daun zaitun.Mahathir mahu mencari jalan penyelesaian secara damai dengan memberi hak dan keadilan kepada rakyat Palestin.Kuala Lumpur menganjurkan persidangan antarabangsa mengenai Palestin.Ia mendapat sambutan dengan ramai wakil rasmi pelbagai negara hadir.Saya turut membuat liputan persidangan yang diadakan di Hotel Hilton itu.Seperti biasa, Mahathir menyampaikan ucapan bernas.Rumusan yang bermutu turut dikeluarkan untuk dilaksanakan.Tetapi masalah Palestin tidak juga selesai.Keadaan di Tebing Barat semakin memburuk tetapi rakyat Palestin, dunia Arab dan umat Islam tidak dapat berbuat apa-apa.Suasananya adalah “helpless” dan “hopeless”.Pada tahun 1988, ada satu berita kecil keluar mengenai demonstrasi di Gaza.Ia dipanggil Intifada. Saya menyiarkan laporan ini pada muka depan majalah Dunia Islam.Tetapi akhirnya Intifada membawa kepada persetujuan menubuhkan negara Palestin di Tebing Barat dan Gaza.Pihak Berkuasa Palestin diwujudkan untuk mentadbir wilayah itu.Tentera Israel berundur dari Tebing Barat dan Gaza.Pilihan raya juga diadakan. Usaha itu membenih harapan.Namun, harapan itu juga musnah.Israel enggan memenuhi persetujuannya.Generasi pemimpin Israel dan Palestin pun sudah bertukar.Begitu juga dengan pejuang dan anggota tentera.Para diplomat dan wartawan juga sudah berganti generasi.Masalah Palestin tidak juga selesai.Saya pun kini hanya melihat apa yang berlaku dengan memendam perasaan.


KDN dedah laporan wujud kartel dalam imigresen

Kementerian dalam negeri (KDN) hari ini mendedahkan ada menerima laporan berhubung kewujudan kegiatan kartel dalam Jabatan Imigresen Malaysia (JIM) membabitkan pegawai pelbagai peringkat.Menteri Dalam Negeri Hamzah Zainuddin berkata pembabitan kartel itu bukan sahaja berkaitan urusan kenaikan pangkat dalam jabatan itu malah kartel itu juga dikatakan menggunakan pegawai JIM untuk kepentingan mereka.Menurutnya, Timbalan Menteri Dalam Negeri Jonathan Yasin ada memaklumkan di Sabah terdapat iklan yang menawarkan perkhidmatan pengeluaran pas lawatan kerja sementara (PLKS) dan ia tidak sepatutnya berlaku kerana JIM tidak pernah melantik mana-mana ejen untuk sebarang urusan imigresen.“Siasatan akan dibuat secara telus untuk kenal pasti pegawai yang terbabit dengan kartel dan kalau betul ada, kita akan ambil tindakan terhadap mereka yang salah guna kuasa,” katanya pada sidang media selepas menghadiri Sambutan Hari Imigresen Tahun 2021 hari ini.Terdahulu dalam ucapannya pada majlis itu, Hamzah berkata ada kartel dengan pembabitan pegawai dalaman membolehkan anggota kartel bebas keluar masuk pejabat jabatan itu termasuk di pintu-pintu masuk negara termasuk di lapangan terbang.Beliau berkata kewujudan kartel dalam perkhidmatan JIM mencalar reputasi jabatan itu yang sentiasa mendapat ranking terbaik dalam perkhidmatan imigresen di lapangan terbang peringkat antarabangsa, di mana pada tahun ini, Lapangan Terbang Antarabangsa Kuala Lumpur (KLIA) mendapat tempat keempat dalam World’s Best Airport Immigration Service 2021, oleh Skytrax.“Kalau kita tekan saja Google, isu imigresen Malaysia, paling utama adalah kes-kes korup dan integriti. Ini adalah sesuatu yang saya minta kepada semua untuk elak perkara ini terus berlaku dan memahami bahawa tanggungjawab kita adalah mempertahankan negara.“Kalau mereka (kartel) mudah masuk, kalau kita boleh jual apa saja yang ada pada kita dengan mudahnya, maka kita tak jaga kedaulatan negara kita,” katanya.Hamzah berkata penggunaan teknologi tinggi dan aset canggih seperti data raya, digitalisasi, robotik, analisis rakaman kamera litar tertutup (CCTV), internet kebendaan (IoT) an kecerdasan buatan (AI) dapat mengurangkan kewujudan kartel atau sindiket yang boleh merosakkan imej imigresen kerana ia dapat mengurangkan urusan yang memerlukan perhubungan terus antara pegawai dan pelanggan imigresen.


Putrajaya pertimbang longgar SOP jika proses dos penggalak selesai

Kerajaan mempertimbangkan untuk melonggarkan lagi prosedur operasi standard (SOP) sekiranya proses vaksinasi Covid-19 di negara ini termasuk dos penggalak selesai, kata Perdana Menteri Ismail Sabri Yaakob.Berucap pada Majlis Amanat Perdana Menteri bersama warga Jabatan Perdana Menteri hari ini, beliau berkata perkara tersebut bagaimanapun tertakluk kepada keputusan dan pandangan daripada kementerian kesihatan (KKM).“Kita lihat kalau dua dos vaksin Covid-19 dan booster (penggalak) selesai, saya percaya kita boleh berikan sedikit lagi kelonggaran dan ini terpulang kepada KKM untuk berikan pandangan, “ katanya.Ismai berkata sekiranya SOP terlalu ketat, ia memberi kesan kepada industri pelancongan negara.Beliau berkata walaupun pelancongan domestik telah dibuka, pelancong antarabangsa masih belum dibenarkan masuk ke negara dan subsidi upah yang diperkenalkan masih diberikan kepada pemain industri pelancongan.Menurutnya, sesetengah negara telah melonggarkan SOP untuk pelancong ke negara mereka dan perkara itu mungkin boleh dipertimbangkan.“Sebab itulah kita ingat kalau rakyat kita telah diberikan booster, kita boleh relaks sikit dari segi SOP,” katanya.Ismail berkata ketika ini, kerajaan masih lagi berhati-hati dalam membuka sempadan negara berikutan kebimbangan jangkitan Covid-19.Walaupun Laluan Perjalanan Vaksinasi Lengkap Vaksin (VTL) Malaysia dan Singapura telah dilaksanakan serta perbincangan VTL dengan Indonesia dan Thailand telah dimulakan, namun berikutan kes Covid-19 yang semakin meningkat di luar negara, menyebabkan Malaysia masih menggantung pergerakan ke luar negara, katanya.Beliau berkata pembukaan industri pelancongan antarabangsa akan dapat memulihkan ekonomi seterusnya menjadikan keadaan negara bertambah baik. Sementara itu, Ismail mengulangi bahawa kerajaan tidak bercadang untuk melaksanakan perintah kawalan pergerakan (PKP) lagi untuk menyekat pergerakan rakyat dan sektor perniagaan“Ada khabar angin yang apabila raya nanti tidak boleh balik kampung dan perniagaan ditutup, saya telah umumkan raya boleh balik kampung dan sambutannya begitu tinggi,” katanya.Pada Ahad semasa di Bera, Pahang, Ismail memberi jaminan bawa kerajaan tidak akan melaksanakan kembali PKP dan sekatan untuk pulang ke kampung bagi sambutan Hari Raya Aidilftri tahun ini.Beliau berkata jika kes meningkat di sesuatu kawasan, Perintah Kawalan Pergerakan Diperketatkan (PKPD) secara bersasar akan dilakukan di kawasan terbabit sahaja.


Korban Covid-19 jangkau 9,000, kes baru jangkau 17,700

Malaysia merekodkan kes baru sebanyak 17,786 menjadikan kes keseluruhan Covid-19 meningkat sebanyak 1,113,272.Selangor kekal mencatat kes harian tertinggi sebanyak 6,400 disusuli Kuala Lumpur (1,962), Kedah (1,389), Johor (1,144), Sabah (1,035), Negeri Sembilan (929), Terengganu (883), Perak (775), dan Pulau Pinang (713).Hanya Labuan (9) sahaja negeri yang mencatat kes satu digit hari ini.Negara juga mencatat sebanyak 11,718 kes sembuh menjadikan jumlah keseluruhan kes sembuh meningkat kepada 914,639.Kes aktif dengan kebolehjangkitan pula kini berjumlah 189,609.Dalam pada itu, 1,062 pesakit ditempatkan di unit rawatan rapi (ICU) termasuk 534 orang memerlukan bantuan alat pernafasan.Malaysia turut mencatat 165 lagi korban akibat Covid-19, menjadikan jumlah mangsa yang maut meningkat kepada 9,024.


LFL bimbang peraturan baru berita palsu darurat wujudkan ‘suasana takut’

Kumpulan hak asasi, Lawyers for Liberty (LFL) melahirkan kebimbangan berhubung ordinan darurat baru yang membenarkan denda maksimum hingga RM100,000 bagi mereka yang didapati menyebarkan berita palsu mengenai Covid-19 dan darurat, dengan menyifatkan bahawa ia boleh disalah guna pihak berkuasa dan turut mencetuskan “suasana ketakutan”.Dalam sebuah kenyataan, koordinator LFL Zaid Malek berkata bahawa Ordinan Darurat (Kuasa-Kuasa Penting) (No 2) 2021 “sepenuhnya mengabaikan hak peribadi” dengan membenarkan polis atau pegawai diberi kuasa menjalankan penggeledahan, juga diberikan capaian kepada data berkomputer sama ada disimpan dalam satu komputer atau selainnya.“Mana-mana orang yang tidak mematuhi permintaan pegawai polis atau pegawai diberi kuasa, melakukan suatu kesalahan dan boleh, apabila disabitkan, didenda tidak melebihi RM100,000 atau dipenjarakan selama tempoh tidak melebihi satu tahun atau kedua-duanya.“Tidak boleh dibayangkan bagaimana peruntukan ini boleh disalahgunakan oleh pihak berkuasa dengan mudah. Ini akan mewujudkan suasana ketakutan dalam kalangan rakyat,” katanya.Zaid turut menyatakan kerisauan berhubung teks ordinan yang tidak menjelaskan istilah “proklamasi darurat”.Beliau berkata ketidakjelasan seperti itu mungkin akan menyebabkan pelaksanaan perintah darurat menjadi tidak konsisten dan memungkinkan penyalahgunaannya di tangan pihak berkuasa atau “pihak lain yang mahu salah guna peraturan itu”.Peraturan ordinan darurat terbaru itu diwartakan semalam, ia memperuntukkan denda maksimum sehingga RM100,000, hukuman penjara hingga tiga tahun atau kedua-duanya bagi mereka yang disabitkan menyiar atau menyebarkan berita palsu mengenai Covid-19 atau pengisytiharan darurat.Menurut warta itu, “berita tidak benar” adalah termasuk apa-apa berita, maklumat, data dan laporan keseluruhan atau sebahagiannya palsu yang berhubungan dengan Covid-19 atau proklamasi darurat sama ada dalam bentuk rencana, visual atau rakaman audio atau dalam apa-apa bentuk lain yang boleh menggambarkan perkataan atau idea.Polis atau pegawai juga diberi kuasa menjalankan penggeledahan, juga diberikan capaian kepada data berkomputer sama ada disimpan dalam satu komputer atau selainnya.Capaian itu termasuklah kata laluan, kod penyahsulitan, perisian atau perkakasan yang perlu.Zaid berkata ini bukan kali pertama percubaan dibuat untuk menggubal undang-undang anti berita palsu di negara ini.Beliau berkata bahawa ordinan itu juga cuba untuk mengabaikan proses sewajarnya dengan membenarkan penyimpangan terhadap peruntukan Akta Keterangan 1950.“Melihat denda yang tinggi dan hukuman penjara itu, selain pembuktian tidak dibenarkan jelas bertentangan dengan prinsip-prinsip perbicaraan yang adil dan tidak berat sebelah dan boleh menyebabkan hukuman yang tidak adil.”Zaid turut mendesak kerajaan untuk menarik semula peraturan tersebut, dengan menyifatkan darurat ketika ini “bukan izin untuk sewenang-wenangnya membuat undang-undang”.“Mereka (kerajaan) sentiasa terikat dengan ketetapan Perlembagaan Persekutuan dan secara khusus harus meneliti Artikel 150 (2B) yang membataskan penetapan apa-apa peraturan dan hanya boleh dilakukan jika wujud keadaan penting yang memerlukan peraturan segera dibuat.“Dengan undang-undang yang sedia ada seperti Kanun Keseksaan, Undang-Undang Komunikasi dan Multimedia serta undang-undang lain yang sudah cukup menyatakan ucapan yang menyinggung perasaan sebagai satu jenayah, tidak ada alasan logik atau sah untuk membuat peraturan ini,” jelasnya.


Hampir 100 wanita angkat sumpah sebagai hakim di Mesir

Hampir 100 orang wanita telah mengangkat sumpah perlembagaan pada Selasa dan menjadi kumpulan hakim wanita pertama di Majlis Negara Mesir, antara badan kehakiman utama negara itu.Selaras dengan rancangan negara itu untuk memperkasa wanita di sektor kehakiman, Presiden Mesir Abdel-Fattah al-Sisi pada Mac mengarahkan pelantikan hakim wanita di Majlis Negara dan bahagian pendakwa raya umum, dua badan kehakiman yang sebelumnya eksklusif untuk hakim lelaki.Kumpulan pertama anggota wanita di dewan itu merangkumi 48 orang hakim sebagai penolong kaunselor dan 50 orang sebagai naib kaunselor.“Langkah itu adalah hadiah yang sangat bermakna buat wanita di Mesir,” kata Naib Presiden Majlis Negara Taha Karsoua.Menurut Karsoua hakim baru dilantik akan menjalankan tugas yang sama seperti hakim lelaki dalam mengadili dan menyelesaikan pertikaian di semua mahkamah mereka ditugaskan.Majlis Negara, yang ditubuhkan pada 1946, adalah badan kehakiman bebas yang secara eksklusif mengadili pertikaian pentadbiran, kes dan rayuan disiplin, dan pertikaian yang berkaitan dengan keputusannya.“Saya sangat bangga dilantik sebagai hakim di Majlis Negara. Menjadi sebahagian daripada badan pentadbiran kehakiman adalah suatu penghormatan,” kata Reem Moussa, antara hakim yang baru mengangkat sumpah.Moussa berkata sebelum ini mustahil bagi seorang wanita dapat menjadi hakim di dewan itu kerana sudah 75 tahun ia dikhususkan untuk hakim lelaki.“Hari ini adalah kemenangan bagi wanita Mesir, dan pelaksanaan perkara yang menetapkan kesetaraan antara lelaki dan wanita dalam pekerjaan,” katanya kepada Xinhua dan menyebut ia peluang bagi semua wanita untuk mencapai kecemerlangan dalam semua bidang pekerjaan.Majlis Nasional Mesir untuk Wanita (NCW) berbangga dengan pelantikan hakim wanita di Majlis Negara dan menganggapnya sebagai langkah yang menunjukkan kemahuan politik kepemimpinan wilayah itu untuk lebih memperkasakan wanita.“Impian generasi wanita terdahulu akhirnya menjadi kenyataan,” kata ketua NCW Maya Mursi, sambil menambah bahawa beliau gembira dapat menyaksikan detik bersejarah yang mengangkat martabat wanita Mesir.


Sorry.


Malaysia catat kes baru bawah 5,000 bagi hari kedua

Malaysia merekodkan kes baru sebanyak 4,743 menjadikan kes keseluruhan Covid-19 meningkat sebanyak 705,762.Selangor kekal mencatat kes harian tertinggi sebanyak 1,566 disusuli Kuala Lumpur (635), Negeri Sembilan (585), Sarawak (507), Johor (239), dan Sabah (193).Hanya Perlis (2) dan Putrajaya (7) sahaja yang mencatatkan kes satu digit hari ini.Negara juga mencatat sebanyak 5,557 kes sembuh menjadikan jumlah keseluruhan kes sembuh meningkat kepada 639,181.Kes aktif dengan kebolehjangkitan pula kini berjumlah 62,027.Dalam pada itu, 875 pesakit ditempatkan di unit rawatan rapi (ICU) termasuk 445 orang memerlukan bantuan alat pernafasan.Malaysia turut mencatat 77 lagi korban akibat Covid-19, menjadikan jumlah mangsa yang maut meningkat kepada 4,554.


Khairy bertemu Veveonah, mohon maaf bagi pihak kerajaan

Menteri Sains, Teknologi dan Inovasi (Mosti) Khairy Jamaluddin Abu Bakar, semalam berkesempatan mengadakan pertemuan bersama pelajar Veveonah Mosibin, yang tular pada Jun lepas kerana memanjat pokok untuk mendapatkan capaian internet di pedalaman Sabah.Menerusi hantaran di Facebooknya, Khairy berkata dalam pertemuan di Universiti Malaysia Sabah itu, beliau mewakili kerajaan turut memohon maaf kepada Veveonah dan ibu bapanya, atas kesulitan yang dilaluinya baru-baru ini.“Saya juga telah cadangkan untuk Veve berkerjasama dengan Yayasan Inovasi Malaysia (YIM), untuk membangunkan projek inovasi di kampung beliau dalam pemeliharaan alam sekitar,” katanya.Pada 3 Sept lepas, jawapan Timbalan Menteri Komunikasi dan Multimedia Zahidi Zainul Abidin, ketika menjawab soalan tambahan di Dewan Negara mengenai Veveonah yang terpaksa memanjat pokok untuk mendapatkan capaian internet, mencetuskan polemik.Zahidi dilaporkan media sebagai berkata, hasil siasatan kementerian mendapati Veveonah sebenarnya tidak menduduki peperiksaan ketika video tular itu dirakam, namun Veveonah dalam laporan sebuah portal kemudiannya menafikan kenyataan Zahidi dan mendakwa dia memang mengambil peperiksaan, seperti dalam video itu.Semalam, Zahidi memohon maaf di Dewan Negara, kerana menimbulkan kekeliruan berhubung masalah capaian internet yang dihadapi penuntut universiti itu.


Hakim ingatkan peguam pembelaan beri keutamaan kes rasuah Rosmah

Hakim Mahkamah Tinggi Mohamed Zaini Mazlan mengingatkan pihak pembelaan supaya memberi keutamaan kepada perbicaraan kes rasuah Rosmah Mansor berkaitan projek tenaga solar untuk 369 sekolah luar bandar di Sarawak, yang sepatutnya berakhir hari ini.Zaini meminta pihak pembelaan menangguhkan kes lain untuk memberi keutamaan kepada kes tersebut selepas saksi pembelaan kedua iaitu Siti Azizah Sheikh Abod yang juga bekas pegawai khas kepada bekas perdana menteri Najib Razak, tidak dapat memberi keterangan hari ini kerana masih menjalani kuarantin.Siti Azizah adalah saksi terakhir pembelaan yang sepatutnya disoal balas oleh pihak pendakwaan hari ini selepas Najib digugurkan daripada senarai saksi Rosmah.“Ia telah mengubah segala-galanya. Sepatutnya menjadi hari terakhir perbicaraan. Saya terima penjelasan kamu. Saya tahu anda semua (peguam) sibuk…anda mempunyai perkara yang sibuk tetapi saya menggesa anda untuk menulis kepada mahkamah dan menangguhkan perkara lain.“Perbicaraan ini (kes solar Rosmah) harus diberi keutamaan. Ia berkaitan hal jenayah dan melibatkan saksi terakhir,” kata hakim Zaini.Terdahulu, peguam Azrul Zulkifli Stork memaklumkan kepada mahkamah bahawa Siti Azizah tidak dapat hadir untuk memberikan keterangan pada hari ini berikutan masih menjalani perintah pengawasan dan pemerhatian di rumah (HSO) selepas kembali ke tanah air daripada menunaikan ibadah umrah di Mekah.Menurut Azrul, mengikut jadual asal, Siti Azizah sepatutnya pulang ke tanah air pada 27 Januari lalu namun penerbangannya ditunda kepada 29 Januari dari Abu Dhabi ke Kuala Lumpur.“Ini menyebabkan tempoh kuarantin itu akan berakhir esok (5 Februari),” katanya.Sementara itu, timbalan pendakwa raya kanan Gopal Sri Ram memaklumkan pihaknya tidak akan mengambil masa yang lama untuk menyoal balas saksi terakhir itu.“Jika tiada perkara berbangkit, ia hanya mengambil masa satu setengah jam (bagi pemeriksaan balas),” kata Sri Ram.Zaini kemudian menangguhkan perbicaraan ke 15 Februari ini.Pada 18 Februari tahun lepas, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid bagi 369 sekolah luar bandar di Sarawak itu setelah mendapati pendakwaan berjaya membuktikan kes prima facie terhadapnya.Rosmah, 70, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings Saidi Abang Samsudin.Rasuah terbabit didakwa diterima melalui bekas pegawai khasnya Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta penyelenggaraan dan operasi genset/diesel bagi 369 sekolah itu bernilai RM1.25 bilion secara rundingan terus daripada kementerian pendidikan (KPM).


Putrajaya keluarkan senarai 150 premis hotspot Covid-19

Putrajaya hari ini mengeluarkan senarai 150 premis yang mempunyai potensi sebagai titik panas ataupun hotspot Covid-19, menjelang sambutan Aidilfitri, sebagai sistem amaran awal Hotspot Identification for Dynamic Engagement (HIDE) untuk mengekang pandemik.Antara yang mendominasi senarai ialah pusat membeli belah termasuk yang terkemuka di Lembah Klang termasuk lokasi lain seperti pasar, hotel, kedai runcit dan masjid.Dalam satu kenyataan hari ini Menteri Sains, Teknologi dan Inovasi Khairy Jamaluddin berkata, perkongsian senarai lokasi ini bertujuan untuk membantu masyarakat membuat perancangan perjalanan dan keputusan yang wajar sebelum menuju ke sesebuah lokasi atau premis agar dapat menghindari risiko jangkitan Covid-19.“Selain itu, ia juga boleh dijadikan panduan kepada pemilik atau pengusaha premis untuk mengambil langkah proaktif bagi mencegah dan melindungi premis masing-masing daripada menjadi pusat penularanjangkitan Covid-19.“Orang ramai dinasihatkan untuk menangguhkan kunjungan ke lokasi atau premis yang disenaraikan. Sekiranya masih perlu mengunjungi lokasi atau premis tersebut, patuhi garis panduan yang ditetapkan serta sentiasa mengamalkan budaya normal baru,” kata Khairy.The premises are identified through HIDE’s analysis based on monitoring and forecast of the health ministry’s Crisis Preparedness and Response Centre.Premis yang dikenalpasti melalui analisis HIDE di bawah kendalian Pusat Kesiapsiagaan dan Tindak Cepat Krisis (CPRC), kementerian kesihatan.“Dalam tempoh tujuh hari yang lalu, sebanyak 23,712 kes baru positif Covid-19 dicatatkan manakala kadar kemasukan pesakit Covid-19 ke unit rawatan rapi (ICU) meningkat sebanyak 21 peratus berbanding minggu sebelum ini,” kata Khairy.Berikut adalah premis yang dikenal pasti sebagai titik panas oleh kementerian kesihatan.KUALA LUMPURMont Kiara Shopping Mall99 Speedmart, 1371 Jln Bangsar99 Speedmart, 1605 Tmn Sri Bintang99 Speedmart, Taman Wangsa UkayAeon Alpha Angle Shopping CentreAeon Big Danau KotaAeon Big KepongAeon Big Wangsa MajuAeon Mall Cheras SelatanAeon Maxvalu Prime Sunway VelocityAeon Maxvalu Prime The Sphere, Bangsar SouthAeon Mid ValleyBangsar Shopping CentreBangsar Village 2Bangunan Cahaya SuriaBazar Aidilfitri Lorong Tuanku Abdul RahmanBazaria Wangsa MajuBens Independent Grocer, PublikaEndah Parade Shopping ComplexFahrenheit88 MallFood Republic Pavilion KLGuardian KLCCHong Leong Bank Berhad HQIntermark MallJakel Mall Kuala LumpurStesen KTMB KL SentralKL East MallKL Eco City MallKNL Market Sdn Bhd 1st Floor, Podium Block (Faber Towers)Kompleks Perniagaan & Komuniti Bandar Baru SentulLotus’s CherasLotus’s KepongLRT KLCCLRT Masjid JamekMasjid Jamek Kampong BaruMasjid Saidina Abu Bakar As-Siddiq BangsarMaybank – Mid Valley City BranchMelawati MallMenara Bumiputra CommerceMid Valley MegamallMytown Shopping CentreBrem MallNSK Trade City, Peel RoadNu Sentral Shopping CentreParkson Elite Pavilion Level 3Pasar Borong Kuala LumpurPavilion Elite MallPavilion Kuala LumpurPasar Pagi Jinjang UtaraPlaza Low YatPublika Shopping GallerySelayang MallSetapak CentralKompleks SogoStesen Sentral Kuala LumpurSungei Wang PlazaSunway Velocity MallSuper Seven Trade CenterSuria KLCCTaman Metropolitan KepongTapak Penjaja Pasar PuduUnited Point CommercialViva VentureVG Desa Park ArkadiaWisma CoswayZon 2 SuakasihSELANGOR1 Utama Shopping Centre99 Speedmart, 2460 Tmn Sri Mewah99 Speedmart, 2447 Sunsuria Forum99 Speedmart, 1672 Tmn Bintang Mas99 Speedmart, 1248 Tmn Desa BaktiAeon Bandar UtamaAeon Big KlangAeon Big Tun Hussein OnnAeon Mall RawangAeon Mall Taman EquineBazaar Ramadan Taman Pelangi, SemenyihBillion Shopping Centre, Bandar Baru BangiCentral I-City MallCheckers HypermarketCrewroom Sri RampaiThe Starling, Damansara UptownDataran Puchong Permai, PuchongGiant Hypermarket Bandar KinraraGiant Hypermarket BantingGiant Hypermarket KlangGM Klang Wholesale CityKolej Matrikulasi SelangorLaman Niaga Komuniti Bandar Baru BangiLotus’s Bandar Bukit PuchongLotus’s KlangLotus’s Kuala SelangorLotus’s MutiaraLotus’s PuchongLotus’s Puncak AlamLotus’s SelayangLotus’s SemenyihLotus’s Setia AlamMaha UsahaMain Place MallKipmall Kota WarisanMatahari MallMydin Mart Seksyen 18 Shah AlamNSK Trade City SelayangP Pengilang Rawang Corporate Industrial ParkPadini Concept Store Sunway PyramidPanasonic Manufacturing (Shah Alam II Plant)Paradigm Mall Petaling JayaParkson Elite 1 UtamaPasar Moden MBSJ SS15 Pasar PagiPasar Ramadan Taman Putra PerdanaProton Centre of Excellence, Subang JayaPlaza Shah AlamRestoran Jejantas Sg Buloh Arah SelatanSubang ParadeSunway PyramidThe CurveThe Mines Shopping MallJaya Grocer Bukit JelutongTropicana Gardens MallPUTRAJAYAIOI City MallLotus’s IOI CityBazar Ramadan Putrajaya Presint 3JOHORAeon Mall Bukit IndahEconsave Yong PengGiant Hypermarket PlentonGiant Hypermarket TampoiJohor Bahru City Square MallJohor Premium OutletsKSL CityPasaraya PandanThe Mall Mid Valley SouthkeyMELAKAAeon Mall Bandaraya MelakaNEGERI SEMBILANGiant Superstore NilaiSABAHEntre Point Shopping MallSuria Shopping MallKompleks KaramunsingSARAWAKPlaza Merdeka Shopping CentreThe Spring BintuluThe Summer Shopping MallVivacity Megamall KuchingPENANGQueensbay MallGurney Paragon MallLotus’s PenangAeon QueensbayToshiba Tec Malaysia Manufacturing Sdn BhdPERAKA&W Ipoh ParadeDewan Serbaguna Kampung Balun, Slim RiverMydin Parit BuntarKELANTANKB MallLotus’s Kota Bharu


DAP, Amanah ikrar sokong Anwar bentuk kerajaan baru

DAP dan Amanah berikrar akan memberikan sokongan kepada Presiden PKR Anwar Ibrahim untuk membentuk kerajaan sekiranya ahli Parlimen Port Dickson itu mempunyai cukup sokongan daripada majoriti ahli Dewan Rakyat.Setiausaha Agung DAP Lim Guan Eng dan Presiden Amanah Mohamad Sabu dalam kenyataan berasingan mengatakan kesemua ahli Parlimen parti mereka akan menyokong penuh Anwar sebagai perdana menteri baru.“Selaras dengan keputusan Majlis Presiden Pakatan Harapan (PH), 42 Ahli Parlimen DAP akan memberikan sokongan kepada Datuk Seri Anwar Ibrahim sebagai Perdana Menteri sekiranya beliau cukup bilang untuk membentuk Kerajaan,” kata Lim dalam kenyataan di Kuala Lumpur hari ini.Sebelum itu, Mohamad yang juga ahli Parlimen Kota Raja menyatakan ikrar sokongan terhadap Anwar.“Parti Amanah mengesahkan bahawa semua 11 orang Ahli Parlimen Parti Amanah Negara menyokong sepenuhnya kepimpinan Anwar sebagai Pengerusi Pakatan Harapan dan memberikan kepercayaan kepada beliau untuk membentuk kerajaan baru,” katanya.Ini bukanlah kali pertama Anwar membuat dakwaan sedemikian, pada 2008, presiden PKR itu pernah mengumumkan mempunyai cukup sokongan untuk menumbangkan kerajaan Barisan Nasional (BN) pimpinan Abdullah Badawi.Pada satu sidang media tengah hari tadi, pengerusi PH itu mengumumkan mempunyai “sokongan kukuh” untuk menumbangkan kerajaan Perikatan Nasional (PN) pimpinan Muhyiddin Yassin.Beliau bagaimanapun tidak memberitahu berapa jumlah “sokongan kukuh” daripada ahli-ahli Parlimen yang dimaksudkan.Daripada 222 kerusi di Dewan Rakyat, PH mempunyai 91 ahli Parlimen, Warisan (9), PBS (2) dan PSB (1). Tujuh lagi ahli Parlimen daripada kumpulan penyokong Dr Mahathir Mohamad dan seorang wakil rakyat bebas.BN pula mempunyai 43 kerusi, Bersatu (31), PAS (18), GPS (18) dan Star (1).


Kes baru Covid-19 catat angka hampiri 7,000

Malaysia merekodkan kes baru sebanyak 6,982 menjadikan kes keseluruhan Covid-19 meningkat sebanyak 765,949.Selangor kekal mencatat kes harian tertinggi sebanyak 2,907 disusuli Kuala Lumpur (637), Negeri Sembilan (606), Johor (517), Sarawak (440), Pahang (329), dan Kedah (257).Sementara Perlis tidak mencatat sebarang kes hari ini.Negara juga mencatat sebanyak 6,278 kes sembuh menjadikan jumlah keseluruhan kes sembuh meningkat kepada 694,538.Kes aktif dengan kebolehjangkitan pula kini berjumlah 66,084.Dalam pada itu, 905 pesakit ditempatkan di unit rawatan rapi (ICU) termasuk 443 orang memerlukan bantuan alat pernafasan.Malaysia turut mencatat 73 lagi korban akibat Covid-19, menjadikan jumlah mangsa yang maut meningkat kepada 5,327.


Vaksinasi dalam negara catat lebih 10 juta dos semalam

Jumlah keseluruhan suntikan vaksin yang diberikan dalam negara catat 10,036,361 juta dos suntikan semalam.Menteri Kesihatan Dr Adham Baba dalam sebuah ciapan Twitter berkata 375,842 dos suntikan telah diberikan semalam, jumlah tersebut adalah rekod tertinggi vaksinasi harian setakat ini.“Jumlah yang terima dos pertama ialah 6,999,554 orang. Daripada jumlah itu, 3,036,807 orang juga terima dos kedua,” kata Adham.Sarawak mendahului dengan 43,834 dos kedua berjaya diberikan semalam, ia disusuli Selangor (30,964), Kuala Lumpur (20,784), Johor (14,146) dan Sabah (11,535).Sementara Selangor mendahului dari sudut angka keseluruhan dos kedua dengan 421,384 suntikan diberikan setakat ini. Ia disusuli Sarawak (401,408), Kuala Lumpur (290,256), Sabah (265,407) dan Kedah (205,920).


GPS dakwa DAP, PH bawa politik hasut kaum-agama dari semenanjung ke Sarawak

Kerjasama antara Gabungan Parti Sarawak (GPS) dan kerajaan persekutuan bertujuan mewujudkan kestabilan politik negara, di samping memelihara serta menjamin hak dan pembangunan Sarawak, kata ketua whipnya Fadillah Yusof.Menteri kanan kerja raya itu berkata perkara inilah yang tidak dapat dilaksanakan oleh Pakatan Harapan (PH) semasa mereka menerajui Kerajaan Persekutuan selama 22 bulan sebelum ini.“Apabila tiba pilihan raya, DAP dan Pakatan Harapan akan membawa bersama mereka politik menghasut kaum-agama dari semenanjung ke Sarawak, tiada bezanya dengan pilihan raya negeri (PRN) kali ini.“Propaganda mereka (PH) kali ini ialah GPS (kononnya) menjejaskan keharmonian berbilang budaya, agama di Sarawak apabila berada dalam kerajaan persekutuan bersama BN dan PAS,” katanya dalam satu kenyataan hari ini.Katanya propaganda itu menafikan sama sekali rekod cemerlang GPS dalam mengekalkan keharmonian kaum-agama di Sarawak sejak beberapa dekad lepas, sehingga Sarawak diperakui secara meluas sebagai wilayah paling harmoni dan bertoleransi di Malaysia.Fadillah berkata rakyat Sarawak tidak akan pernah lupa bagaimana PH berusaha untuk menangguhkan pembangunan Lebuhraya Pan Borneo, termasuk membatalkan pembangunan fasa 2 lebuh raya itu, di samping menafikan dana RM1 bilion untuk membaiki sekolah-sekolah di Sarawak.Beliau berkata PH juga telah memungkiri janji untuk memberikan 20 peratus royalti minyak kepada Sarawak, sehingga memaksa kerajaan GPS mengenakan cukai jualan negeri (SST) ke atas Petronas.Beliau berkata selain daripada kemajuan dan pembangunan, pembabitan GPS dalam Kerajaan Persekutuan juga telah memelihara harmoni dan toleransi keagamaan bagi Sarawak.“Saya yakin rakyat Sarawak sudah jemu dan boleh melihat dengan jelas taktik lama yang mengaitkan perbezaan kaum-agama yang dibawa mereka setiap tiba Pilihan Raya Negeri (PRN) Sarawak, dan pasti akan menolak mereka pada PRN ini nanti.“GPS percaya bahawa orang ramai tidak akan dipengaruhi oleh taktik menimbulkan keraguan serta prasangka terhadap pendirian kerajaan, sebaliknya akan terus berdiri teguh melindungi perpaduan kaum dan agama di Sarawak,” katanya.Sejumlah 1,252,014 pemilih berdaftar akan membuat pilihan pihak mana yang akan menerajui kerajaan negeri menerusi PRN Sarawak pada 18 Disember ini.


Warga Sarawak teruja sambut Krismas tetapi dikejutkan harga tinggi tiket penerbangan

Duduk sendirian di hadapan komputer ribanya di bilik sewa kecil di Kuala Lumpur, Claudia melayari laman sesawang syarikat penerbangan untuk mencari tiket penerbangan paling murah ke Sarawak.Selama empat tahun, dia tinggal sendirian di ibu negara dan ketika umurnya 21 tahun, dia berpindah dari negeri kelahirannya itu untuk mencari rezeki.Sejak itu, setiap tahun dia akan menaiki kapal terbang pulang ke Kapit sebanyak dua kali setahun, pertama bagi menyambut Krismas dan kedua menyambut Gawai bersama keluarganya.Hanya tahun lalu, dia tidak pulang akibat pandemik Covid-19 yang melanda negara menyebabkan sempadan negeri ditutup dan larangan perjalanan dilaksanakan di Malaysia dan seluruh dunia.Kini, dengan sempadan dibuka semula dan perjalanan rentas negeri dibenarkan untuk mereka yang divaksinasi lengkap, Claudia cuba untuk pulang.Namun sama ada dia memiliki peluang untuk pulang ke kampung halaman buat kali pertama sejak Covid-19 melanda awal tahun lalu masih belum pasti.Harga tiket kapal terbang melambung tinggi sejak kali terakhir dia menaiki penerbangan ke Sarawak.“Tiket sehala termurah dari Kuala Lumpur ke Kuching untuk seorang penumpang ialah kira-kira RM1,200,” katanya kepada MalaysiaNow.“Ini tidak termasuk bayaran tambahan seperti bagasi daftar masuk dan pengangkutan untuk pergi ke lapangan terbang.”Claudia masih berusaha untuk mencari penerbangan yang sesuai dengan bajetnya, dia sangat berharap dapat pulang ke Sarawak untuk bertemu dengan keluarganya tahun ini.“Tetapi harganya tidak masuk akal,” katanya.“Saya tidak percaya apa yang saya lihat.”Claudia adalah salah seorang daripada ratusan ribu rakyat Sarawak yang bekerja di luar negeri tu.Sepertinya, ramai yang ingin pulang menyambut Krismas bersama keluarga namun terhalang berikutan harga tiket penerbangan yang terlalu tinggi.Ketika sekatan perjalanan dikuatkuasakan di seluruh negara pada Mac tahun lalu, banyak penerbangan domestik termasuk ke Sarawak dibatalkan.Walaupun perjalanan domestik kini mulai pulih, wabak Delta yang menyebabkan lonjakan jangkitan baru memberi makna beberapa sekatan perjalanan mungkin akan diperkenalkan semula dan ia boleh memberi kesan besar kepada industri penerbangan.Operasi penerbangan yang perlahan berikutan lonjakan wabak ini juga turut dilihat sebagai punca kenaikan harga tiket penerbangan.Bagi menangani isu itu, Menteri Pengangkutan Sarawak Lee Kim Shin berkata jawatankuasa pengurusan bencana negeri meluluskan untuk meningkatkan kekerapan penerbangan ke Sarawak, dari 223 penerbangan kepada 307 penerbangan setiap minggu mulai 11 Disember.Namun, hakikatnya, sebelum wabak melanda negara, harga tiket penerbangan dari semenanjung ke Sarawak menyaksikan kenaikan harga.Seperti Claudia, Nicole juga bekerja di semenanjung dan tidak sabar untuk pulang ke kampung halaman untuk meraikan Krismas.Lelaki berusia 35 tahun itu berkata, dia tidak menyangka tambang penerbangan yang terlalu mahal akan menghalangnya untuk bertemu keluarga.Dia memberitahu MalaysiaNow beberapa rakannya sanggup membayar apa sahaja asalkan dapat meluangkan masa bersama keluarga pada musim perayaan kali ini.Namun, keterujaan untuk pulang ke Sarawak mungkin tidak akan berterusan untuk membuatnya pulang sekali lagi bagi mengundi dalam pilihan raya negeri yang akan diadakan pada 18 Disember depan.Ramai anak muda yang bekerja di semenanjung memberitahu MalaysiaNow bahawa mereka tidak akan memohon cuti untuk pulang ke Sarawak bagi hari pengundian pada 18 Disember.Mereka juga turut menyatakan tidak yakin undi mereka akan membuat sebarang perubahan ketara.“Nampak macam buang masa,” kata Sasha yang menjalankan perniagaan kecil-kecilan di Kuala Lumpur dengan menjual kek lapis Sarawak.“Lebih baik saya duduk di sini dan cari wang lebih banyak, yang boleh bantu saya beli barangan untuk keluarga di Kuching sebelum saya pulang berhari raya.”


Dalang Macau Scam larikan diri diberkas polis

Polis Diraja Malaysia (PDRM) menahan seorang suspek lelaki disyaki terlibat sindiket Macau Scam dan perjudian secara dalam talian yang melarikan diri selepas dibebaskan Suruhanjaya Pencegahan Rasuah Malaysia (SPRM), baru-baru ini.Pengarah Jabatan Siasatan Jenayah (JSJ) Bukit Aman Huzir Mohamed berkata suspek berkenaan ditahan di sebuah hotel peranginan di luar kawasan Lembah Klang.Beliau berkata operasi mengesan suspek dibuat susulan tindakan dia melarikan diri dari badan pencegah rasuah berkenaan pada 11 Oktober lepas.“Suspek ditahan oleh pasukan JSJ Bukit Aman bersama dengan seorang wanita berikutan penglibatannya dalam sindiket berkenaan.“Kedua-dua mereka kini ditahan dan akan direman di Kuala Lumpur,” katanya kepada Bernama hari ini.Terdahulu pada 13 Oktober lepas, Bernama melaporkan SPRM mengesahkan seorang suspek sindiket ‘cuci duit’ atau pengubahan wang haram yang dikaitkan dengan perniagaan beberapa selebriti tanah air, melarikan diri ketika hendak ditahan semula di bawah Akta Pencegahan Jenayah (POCA) 1959.Berikutan itu, pada 16 Oktober lepas, polis mendedahkan butiran suspek yang dikehendaki polis bagi membantu siasatan tiga kes melibatkan penganjuran judi dalam talian di sekitar Kuala Lumpur dan Selangor.Katanya lagi, suspek merupakan koordinator kepada aktiviti Macau Scam di negara China.


Ismail selar anggota Kabinet utus surat pada Agong

Perdana Menteri Ismail Sabri Yaakob hari ini menyelar 12 anggota Kabinet yang mengutus surat kepada Sultan Abdullah Sultan Ahmad Shah, sehari selepas Yang di-Pertuan Agong berkata tidak mempunyai pilihan lain selain bersetuju dengan pembubaran Parlimen.
Dalam sebuah kenyataan, Ismail berkata keputusan beliau membubarkan Parlimen juga adalah bagi menghalang daripada tercetusnya ketidakharmonian dalam pentadbiran kerajaan dan menghentikan pertikaian mengenai dakwaan pentadbirannya adalah “kerajaan tebuk atap”.
“Keputusan ini juga adalah rentetan terhadap perkembangan politik semasa tanah air di mana 12 menteri menunjukkan sikap tidak wajar, mengutuskan warkah kepada Yang di-Pertuan Agong.
“Justeru, pembubaran ini bagi menghalang daripada tercetusnya ketidakharmonian dalam pentadbiran kerajaan.”
Pada 6 Oktober, MalaysiaNow melaporkan anggota Kabinet Ismail dari Bersatu dan PAS menulis surat kepada Sultan Abdullah untuk menyatakan bantahan mereka terhadap gesaan pemimpin Umno supaya Parlimen dibubarkan.
Mereka memetik, antara lain, ramalan Jabatan Meteorologi Malaysia (MetMalaysia) mengenai hujan lebat dan banjir akibat peralihan monsun dalam beberapa minggu akan datang, yang mungkin  bertepatan dengan pilihan raya umum jika Parlimen dibubarkan dalam masa terdekat.
Mereka juga menggesa tumpuan diberikan kepada usaha pemulihan ekonomi berikutan lebih dua tahun pandemik Covid-19.
Pilihan Raya Umum ke-15 sepatutnya diadakan tahun depan selepas penggal Parlimen ke-14 berakhir.
Bagaimanapun, Ismail mendapat tekanan hebat daripada sekumpulan pemimpin yang bersekutu dengan Presiden Umno Ahmad Zahid Hamidi yang mahu Parlimen dibubarkan lebih awal.
PN dan gabungan pembangkang Pakatan Harapan (PH) membantah sekeras-kerasnya sebarang tindakan untuk mengadakan pilihan raya, mengatakan tumpuan harus diberikan kepada pemulihan ekonomi yang baru pulih selepas pandemik, selain persediaan menghadapi banjir tahunan, di mana pada 2021, bencana alam itu meragut puluhan nyawa dan menyebabkan kerugian berbilion ringgit.
PH, Bersatu dan PAS juga mengumumkan enam negeri diterajuinya tidak akan membubarkan Dewan Undangan Negeri (DUN) tahun ini.
Mereka berkata pilihan raya di peringkat negeri itu hanya akan diadakan tahun depan supaya pihak berkuasa boleh mengutamakan persiapan menghadapi banjir.
Dalam kenyataannya hari ini, Ismail berkata tindakan menteri-menteri ini jelas membelakangkan institusi perdana menteri yang mana pelantikannya diperkenan oleh Yang di-Pertuan Agong sekaligus mengikis semangat solidariti dalam pentadbiran kerajaan.
“Malah tindakan Pengerusi PN, Muhyiddin Yassin mengisytiharkan musuh utama PN adalah Barisan Nasional (BN) mengundang bibit-bibit perpecahan, sedangkan partinya turut menganggotai kerajaan.”
Ismail turut berkata Muhyiddin sendiri pernah membuat kenyataan menyarankan agar Parlimen dibubarkan kerana mendakwa kerajaan gagal dalam menguruskan negara dan ekonomi dengan baik.
“Kerajaan hanya mampu berfungsi dengan baik melalui kebersamaan dan kesepakatan dalam memberikan perkhidmatan serta manfaat terbaik kepada Keluarga Malaysia.
“Negara memerlukan sebuah kerajaan yang stabil untuk mendepani cabaran mendatang.”


88% populasi dewasa lengkap terima vaksin Covid-19

20,717,373 individu atau 88% populasi dewasa di seluruh negara lengkap divaksinasi setakat semalam.Sementara 23,961,163 atau 94.4% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 63.4% telah lengkap divaksinasi sementara 73.4% telah menerima sekurang-kurangnya satu dos vaksin.Sejumlah 221,812 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 44,573,891.


Malaysia jatuh 6 anak tangga dalam indeks persepsi rasuah

Malaysia jatuh enam anak tangga ke kedudukan ke-57 daripada 180 negara dalam Indeks Persepsi Rasuah (CPI) Transparency International (TI) bagi 2020.Presiden Transparency International Malaysia (TI-M) Dr Muhammad Mohan berkata, skor Malaysia juga menurun dua mata kepada 51 daripada 100 mata berbanding tahun sebelumnya, dalam tinjauan CPI itu.“Kita mungkin jatuh dua mata yang secara statistiknya tidak signifikan, tetapi kita harus bimbang dengan penurunan skor dan kedudukan. Kita perlu pertingkatkan lagi dan saya yakin kita boleh melakukan yang lebih baik daripada negara seperti Rwanda, Poland dan sebagainya,” katanya.Beliau berkata demikian pada sidang media secara maya bagi mengumumkan CPI Malaysia untuk 2020. CPI dikeluarkan oleh Transparency International, sebuah gabungan antirasuah global, hari ini.Skor dan kedudukan CPI adalah berdasarkan 13 tinjauan dan penilaian pakar yang mengukur persepsi tahap rasuah dalam sektor awam negara ini pada skala sifar (dianggap paling rasuah) sehingga 100 (dianggap paling bersih).Muhammad berkata Denmark dan New Zealand berkongsi tangga pertama dengan 88 mata sebagai “negara bersih” manakala negara yang berada di kedudukan terbawah dengan mencatat skor terendah ialah Syria (14 mata) serta Sudan Selatan dan Somalia masing-masing dengan 12 mata.“Dalam kalangan negara Asean, Singapura berada di tangga teratas diikuti Brunei (ke-35) dan Malaysia (ke-57). Satu-satunya negara dari Asia yang berada di kedudukan 10 teratas ialah Singapura,” katanya.Beliau berkata kedudukan Malaysia menurun berikutan pembaharuan institusi terhenti dan terdapat beberapa kes berprofil tinggi yang melepas tanpa membebaskan mereka yang didakwa.Sebab lain termasuk akses terhad kepada maklumat mengenai perkara kepentingan awam, skandal daging tidak halal, kes penyalahgunaan kuasa dan rasuah oleh penjawat awam yang berterusan, perkembangan atau kemas kini kes berprofil tinggi yang terhad dan kerajaan masih belum membentangkan Rang Undang-Undang Perolehan Awam.Bagaimanapun katanya, komitmen kerajaan pada masa ini untuk meneruskan agenda memerangi rasuah termasuk mewartakan tarikh 1 Jun 2020 untuk Liabiliti Korporat dan meneruskan Pelan Antirasuah Nasional (NACP) oleh kerajaan terdahulu, wajar dipuji.Beliau berkata kedudukan Malaysia menurun berikutan pembaharuan institusi terhenti dan terdapat beberapa kes berprofil tinggi yang melepas tanpa membebaskan mereka yang didakwa.“NACP merupakan pelan komprehensif tetapi kerajaan harus memastikan pelaksanaannya berkesan dan ketua setiausaha negara perlu diberi kuasa untuk memimpin pelaksanaan pelan itu dan boleh dipertanggungjawabkan,” katanya.Sehubungan itu, Muhammad mencadangkan agar kerajaan Perikatan Nasional mempercepatkan pembaharuan institusi seperti menjadikan Suruhanjaya Pencegahan Rasuah Malaysia (SPRM) lebih bebas, mendesak pembentangan Rang Undang-Undang Suruhanjaya Bebas Aduan dan Salah Laku Polis (IPCMC) dan bukannya Rang Undang-Undang Suruhanjaya Bebas Tatakelakuan Polis (IPCC), penggubalan undang-undang pembiayaan dana politik untuk menghentikan politik wang dan mengembalikan demokrasi berparlimen secepat mungkin.Beliau juga mengesyorkan perlu ada ketelusan yang lebih besar dan perkara kepentingan awam perlu didedahkan dengan mengkhususkan kepada skop Akta Rahsia Rasmi.“Hanya dengan momentum dan komitmen daripada kepimpinan seperti itu, trajektori indeks persepsi rasuah dapat diterbalikkan,” kata Muhammad.


Bekas pengarah urusan syarikat perkapalan akan didakwa berhubung projek kapal tempur

Seorang bekas pengarah urusan sebuah syarikat perkapalan akan didakwa di Mahkamah Sesyen Kuala Lumpur hari ini berhubung projek pembinaan kapal tempur pesisir (LCS) bagi perolehan Tentera Laut Diraja Malaysia (TLDM).
Menurut sumber, lelaki berusia hampir 80 tahun itu akan didakwa atas tiga pertuduhan melibatkan kesalahan pecah amanah mengikut Seksyen 409 Kanun Keseksaan.
Berdasarkan semakan sistem mahkamah, kes itu akan didengar di hadapan Hakim Suzana Hussin pada 9 pagi.
Jemputan media yang dikeluarkan oleh Suruhanjaya Pencegahan Rasuah Malaysia lewat petang ini turut memaklumkan mengenai pertuduhan terhadap lelaki itu esok.
Pada 4 Ogos lepas, Jawatankuasa Kira-Kira Wang Negara mendedahkan tiada satupun kapal telah disiapkan walaupun kontrak projek bernilai RM6.083 bilion itu memperuntuk lima daripada enam kapal tersebut seharusnya disiap dan diserahkan setakat Ogos 2022.


Menteri Umno akan terus kekal dalam Kabinet, kata PM

Semua menteri dari Umno akan terus kekal dalam Kabinet kerajaan walaupun perhimpunan agung parti itu minggu lalu menggesa mereka untuk meletakkan jawatan sebagai anggota Kabinet Perikatan Nasional (PN) dalam masa terdekat.Muhyiddin yang juga ahli Parlimen Pagoh berkata beliau menasihati mereka supaya terus kekal berada di dalam Kabinet mengambil kira kepentingan rakyat dan negara.“Beberapa orang menteri dari Umno memegang portfolio-portfolio penting yang berkaitan dengan fokus utama kerajaan pada masa ini.Justeru, kata Muhyiddin, beliau tidak mahu peletakan jawatan mereka dari Kabinet menjejaskan segala perancangan kerajaan untuk mengatasi masalah Covid-19 dan memulihkan ekonomi negara.Muhyiddin berkata pertemuan dengan menteri-menteri Umno itu berlaku pada Isnin lalu.Dalam pertemuan tersebut, mereka meminta nasihat Muhyiddin mengenai kedudukan mereka di dalam Kabinet berikutan keputusan Perhimpunan Agung Umno 2020 yang meluluskan usul parti itu memutuskan hubungan dengan Bersatu dalam PRU15 nanti.Dalam perhimpunan pada Ahad lepas semua ahli Umno bersetuju untuk menyerahkan mandat kepada Presidennya Ahmad Zahid Hamidi dan Majlis Kerja Tertinggi (MKT) Umno untuk menetapkan tarikh bersesuaian bagi menarik sokongan secara “en bloc” yang diberikan kepada kerajaan PN.Zahid yang juga pengerusi Barisan Nasional (BN) berkata perwakilan juga bersetuju presiden dan MKT boleh membuat keputusan berkenaan pada bila-bila masa dari sekarang jika kerajaan PN tiada indikasi untuk membubarkan Parlimen dan mengadakan PRU15, dalam masa terdekat.Mengulas lanjut, Muhyiddin berkata atas nasihat yang beliau berikan, kesepakatan telah dicapai bahawa semua menteri Umno akan terus kekal berada di dalam Kabinet.“Dengan kesepakatan ini, saya memberi jaminan Kabinet akan berfungsi seperti biasa dan segala inisiatif kerajaan akan terus dilaksanakan seperti yang dirancang,” katanya.


Jangkitan harian catat 2,445 kes, 2 lagi terkorban

2,445 kes baru Covid-19 direkodkan semalam menjadikan jumlah keseluruhan sebanyak 4,837,005 kes.
Sebanyak 1,613 pesakit turut dilaporkan sembuh, menjadikan jumlah keseluruhan kes sembuh sebanyak 4,775,927.
Ketika ini, 24,713 kes aktif direkodkan, dengan 23,567 atau 95.4% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 1,105 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 22 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.7%, dengan kes Covid-19 merangkumi 11.2%.
Dua lagi kematian dilaporkan menjadikan kes keseluruhan sebanyak 36,365 orang.


Hanya orang kaya terkesan dengan pengurangan subsidi, kata PM

Pengurangan subsidi kerajaan hanya kepada golongan kaya atau mereka yang berpendapatan tinggi (T20), namun pada kadar minimum, kata Perdana Menteri Anwar Ibrahim.
Beliau berkata kerajaan terpaksa melakukannya supaya tidak membebankan golongan miskin.
“Bila Yang Berhormat sebut tentang pengurangan subsidi, saya kurang faham di mananya kurang, yang kurangnya itu untuk orang kaya. Kurang subsidi untuk orang kaya pun tidak boleh?
“Nak ambil RM50, RM60 juta pada Syed Mokhtar Albukhary (Pengerusi Yayasan Albukhary) tidak boleh? Saya terpaksa ambil daripada orang kaya supaya tidak bebankan orang miskin,” kata beliau pada sesi Waktu Pertanyaan-pertanyaan Menteri pada persidangan Dewan Rakyat hari ini.
Beliau menjawab soalan tambahan Dr Radzi Jidin (PN-Putrajaya) mengenai tindakan kerajaan menyelesaikan masalah yang dihadapi rakyat susulan pendekatan kerajaan mengurangkan subsidi dan kejatuhan ringgit.
Mengambil contoh pengurangan subsidi elektrik, perdana menteri menjelaskan 90% rakyat tidak terkesan daripada pengurangan tersebut, malah hanya bagi golongan kaya yang memiliki rumah-rumah besar sahaja.
Beliau berkata kerajaan juga tidak menaikkan kadar tarif elektrik untuk industri kecil dan sederhana (IKS) dan industri makanan.
“Kita kurangkan subsidi elektrik, tidak untuk rakyat, (tetapi) untuk orang yang maha kaya, rumah-rumah besar yang kaya sahaja, yang T20. Jadi kenapa kita nak jadikan isu ini isu politik? Kita hendak jadi jaguh siapa ini?
“Kemudian, bagi subsidi Haji, kita tidak naikkan untuk rakyat, yang naikkan itu untuk (golongan) T20, kamu dah kaya benar, takkan Tabung Haji (TH) hendak bersubsidi untuk pergi Mekah. Ini memang juga ada rungutan tetapi saya tegas dalam hal itu,” kata beliau.
Pada 22 Mei lepas, Anwar yang juga Menteri Kewangan berkata golonganT20 tidak akan menerima manfaat subsidi bagi penggunaan elektrik serta Bantuan Kewangan Haji
Beliau berkata Pangkalan Data Utama (Padu) akan digunakan untuk mengurus dan menyelaras penilaian agihan subsidi kepada golongan yang layak.


Singapura kesan satu lagi kes varian Omicron

Satu lagi kes import Covid-19 di Singapura menunjukkan keputusan positif dalam ujian awal untuk varian Omicron.Kes itu kini semakin pulih dan dirawat di wad pengasingan di Pusat Penyakit Berjangkit Nasional (NCID), kata kementerian kesihatan (MOH) republik itu dalam kemas kini harian mengenai Covid-19 malam tadi.Dilabel sebagai Kes 273611, MOH berkata kes ketiga itu ialah seorang lelaki pemastautin tetap Singapura berusia 37 tahun yang tiba di negara pulau itu dari Afrika Selatan menaiki penerbangan Singapore Airlines SQ479 pada 1 Disember.“Beliau sudah lengkap divaksin, dan mempunyai simptom tidak ketara dengan demam dan sakit tekak. Beliau juga tidak berinteraksi dengan masyarakat, dan pada masa ini tiada bukti penularan komuniti daripada kes itu,” kata kenyataan itu.Ujian Covid-19 lelaki itu sebelum berlepas dari Johannesburg pada 29 November adalah negatif. Setibanya di Singapura, beliau dikuarantin di kemudahan khusus Notis Duduk Rumah (SHN), dan ujian tindak balas rantai polimerase pada 1 dan 3 Dis menunjukkan keputusan negatif.Pada 4 Disember, pesakit mengalami demam dan sakit tekak dan dihantar ke NCID, dan ujian awalnya menunjukkan positif bagi varian Omicron.“Makmal Kesihatan Awam Nasional sedang menjalankan penjujukan genom keseluruhan untuk mengesahkan varian itu,” kata kementerian itu.MOH menyebut beliau berada dalam penerbangan yang sama dengan dua kes Omicron sebelum ini, Kes 271487 dan 271958, yang dikesan sebagai jangkitan pertama varian itu di Singapura.Singapura pada 2 Disember melaporkan dua kes import Covid-19 yang menunjukkan keputusan positif pada ujian awal untuk varian Omicron dengan keputusan ujian pengesahan belum selesai.Kesemua 18 penumpang lain dalam penerbangan itu telah diuji negatif untuk jangkitan Covid-19 dan dikuarantin di kemudahan SHN yang ditetapkan.


Saya orang tepat berdebat isu Felda, Azmin beritahu Najib

Ketua Penerangan Perikatan Nasional (PN) Mohamed Azmin Ali membidas tindakan Najib Razak yang mengelak daripada berdebat dengannya berhubung isu Felda ketika kempen Pilihan Raya Negeri (PRN) Johor semakin memuncak.Azmin sebelum ini menawarkan diri berdebat dengan Najib mengenai masalah yang dihadapi peneroka selepas Felda Global Ventures (FGV) disenaraikan.Najib bagaimanapun mengelak untuk berdebat dengan Azmin dan sebaliknya mahu berdebat dengan Pengerusi PN Muhyiddin Yassin.“Kenapa Najib tak nak berdebat dengan saya? Sebab saya yang audit pengurusan Felda.“Saya yang dipertanggungjawabkan menyiapkan kertas putih dan saya yang bentangkan kertas ini di Parlimen,” kata Azmin ketika ditemui pemberita di Muar, Johor hari ini.Azmin merujuk kepada Kertas Putih Felda yang disediakannya semasa menjadi menteri ekonomi ketika Pakatan Harapan (PH) menjadi kerajaan.Kertas putih yang dibentangkan di Parlimen pada ketika itu mendedahkan kepincangan Felda ketika Najib menjadi perdana menteri.Katanya, Parlimen bersetuju dengan usul yang dikemukakan beliau, terutama pengambilan semula tanah-tanah Felda yang dipajak kepada FGV.Tambah Azmin, beliau mempunyai maklumat mengenai Felda untuk diperdebatkan.“Saya serahkan kepada Najib untuk timbangkan semula supaya perkara ini dapat kita laporkan kepada rakyat apa sebenarnya yang berlaku,” katanya.Isu Felda antara isu hangat yang dimainkan berikutan kerusi Felda yang besar jumlahnya di Johor.Muhyiddin sebelum ini berkata PN berjaya menyelesaikan hutang lebih RM8 bilion yang ditanggung peneroka selama bertahun-tahun.Najib pula dalam kempennya melawat beberapa Felda untuk berkempen bagi pihak Barisan Nasional (BN).Tambah Azmin, beberapa isu lain yang diselesaikan termasuklah kecurangan pengurusan Felda dan pembelian hartanah oleh Felda ketika zaman Najib menjadi perdana menteri.